**ПРОТОКОЛ ОТ ТРИДЕСЕТ И ШЕСТОТО ЗАСЕДАНИЕ НА**

**ОБЩИНСКИ СЪВЕТ-РУСЕ**

**Проведено на 19 юли 2018 година, начало 09:00 часа**

 От общо 51 общински съветници присъстваха 43, отсъстваха: проф. Христо Белоев, Богдан Донев, Божидар Йотов, Веселин Велчев, Йорданка Даневска, Мария Димитрова, Мирослав Славчев и Стоян Янев. Заседанието бе открито и ръководено от Димитър Кънчев зам.-председател на Общински съвет – Русе.

 **Г-н Дим. Кънчев**: Колеги, заемете си местата да извършим проверка на кворума, ако обичате. Колеги, проверка на кворума, с устройствата гласувайте. 29 са гласували, видимо има много хора. Още един път ще помоля за проверка на кворума, въпреки че имаме, но да бъде отразено с по-голямо мнозинство. Колеги, гласувайте с устройствата. 39 са присъстващите, имаме кворум, откривам заседанието на Общинския съвет. Обсъждане на дневния ред, аз имам 3 предложения, едното е извънредна точка по повод изменение и допълнение на решение №885, прието с Протокол №35 от 21.06.2018 г., става въпрос а допълнение в решението ни, в самото решение е необходимо да се изпише минимум 2%, това става въпрос за финансирането по проект на библиотека „Любен Каравелов“, това е първото предложение. Второто, има постъпили 2 заявления от Мариян Димитров за изказване като гражданин, първото е във връзка със СК „Дунав“, питане във връзка със СК „Дунав“ и второто е във връзка с въпроси за дружество „Арена Русе“, спортната зала. Те са постъпили след председателски съвет, така че е необходимо да ги гласуваме за влизането им в дневния ред, като те ще влязат като последна точка, а това извънредната точка за „Любен Каравелов“ имам предложение да бъде преди питанията на общинските съветници. Други предложения по дневния ред, има ли? Няма, в такъв случай гласуваме дневния ред така, както го предложих, процедура на гласуване. А, точките поотделно да ги гласуваме, първо да влезе в дневния ред тази извънредна точка за промяна на решението 885 във връзка с „Любен Каравелов“, гласувайте.

**КВОРУМ – 40. С 40 гласа „за”, 0 „против” и 0 „въздържали се” се прие предложението.**

 **Г-н Дим. Кънчев:** Първото изказване, което е на Мариян Димитров, относно комплекс „Дунав“, процедура на гласуване.

**КВОРУМ – 40. С 40 гласа „за”, 0 „против” и 0 „въздържали се” се прие предложението.**

 **Г-н Дим. Кънчев:** И другото заявление на Мариян Димитров във връзка с дружество „Арена Русе“, процедура на гласуване.

**КВОРУМ – 39. С 34 гласа „за”, 2 „против” и 3 „въздържали се” се прие предложението.**

 **Г-н Дим. Кънчев:** И като цяло дневния ред, като моето предложение е тези 2 изказвания на Мариян Димитров да бъдат в последната точка, а извънредната точка с контролен лист 561 да бъде преди питанията на общинските съветници, след всички други точки. Целият дневен ред, процедура на гласуване.

**КВОРУМ – 41. С 40 гласа „за”, 1 „против” и 0 „въздържали се” се прие**

**ДНЕВЕН РЕД:**

1. **К.Л. 864** Отчет за изпълнение на решенията на Общински съвет
2. **К.Л. 872** Допълване на Годишния план за работа по приватизация за 2018 г. и откриване на процедура за приватизация на общински имот с административен адрес: гр. Русе, ул. „Борисова“№49, вх. 3, предмет на АОС №6629/26.01.2012 г.
3. **К.Л. 884** Прекратяване на съсобственост в УПИ II-329 в кв. 36 по регулационния план на село Басарбово, Община Русе, на основание чл. 36, ал. 1, т. 2 от ЗОС, във връзка с чл. 34, ал. 1, т. 2 от Наредба №1 за общинската собственост на Общински съвет – Русе
4. **К.Л. 885** Откриване на процедура за провеждане на публичен търг с явно наддаване за учредяване на възмездно право на строеж за изграждане на три броя гаражи върху имот – частна общинска собственост, намиращ се в град Русе, ул. „Рига“№24
5. **К.Л. 886** Промяна в списъците с общински жилища
6. **К.Л. 887** Съгласие за сключване на предварителен договор по реда на чл. 15, ал. 3 и ал. 5 от ЗУТ за продажба на част от общински недвижим имот, представляващ придаваем терен от 205,50 кв.м., приобщен към УПИ VIII-434 в кв. 675 по регулационния план на град Русе
7. **К.Л. 888** Съгласие за обезщетяване наследниците на Стоян Ангелов Терзиев с имот, представляващ земеделска земя с идентификатор 63427.70.8 в местността „Под ормана“, землище на град Русе, съгласно чл. 45ж от ППЗСПЗЗ, във връзка с чл. 10б, ал. 1 от ЗСПЗЗ и §27, ал. 2, т.3 от ПЗР към ЗИД ЗСПЗЗ
8. **К.Л. 889** Приемане на Решение за установяване позицията на Община Русе по повод въпроси от дневния ред на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 12.09.2018 г.
9. **К.Л. 890** Учредяване право на пристрояване към самостоятелен обект в сграда в имот общинска собственост, находящ се в гр. Русе, ж.к. „Здравец-Изток“, ул. „Рени“ №4
10. **К.Л. 891** Откриване процедура за продажба на недвижим имот общинска собственост, намиращ се в с. Ново село, Община Русе, ул. „Янтра“ №4, представляващ поземлен имот №502.468 по кадастралния план на с. Ново село, Община Русе с площ 694 кв. м. по реда на чл. 35, ал. 3 от Закона за общинската собственост
11. **К.Л. 892** Откриване процедура за провеждане на публичен търг с явно наддаване за продажба на недвижими имоти – частна общинска собственост, представляващи УПИ XXI-1049 и УПИ XXII-1050 в кв. 3 по регулационния план на село Басарбово, Община Русе
12. **К.Л. 879** Провеждане на публичен търг с явно наддаване за отдаване под наем на обекти – общинска собственост в организиран Коледен базар
13. **К.Л. 880** Провеждане на публичен търг с явно наддаване за отдаване под наем на част от терен – публична общинска собственост за разполагане на преместваем обект по чл. 56 от ЗУТ
14. **К.Л. 881** Отдаване под наем на част от самостоятелен обект в сграда – частна общинска собственост, за клуб на Сдружение „Вивамакс“
15. **К.Л. 882** Отдаване под наем на част от самостоятелен обект в сграда – частна общинска собственост за клуб на Сдружение „Дунавско сияние“
16. **К.Л. 870** Допълване на Решение №713, прието с Протокол №28/14.12.2017 г. на Общински съвет – Русе
17. **К.Л. 871** Определяне на начални тръжни цени за продажба на дървесина за 2018 г., както и на начин за продажба на дървесина от горски територии – общинска собственост
18. **К.Л. 865** Приемане на Наредба за изменение и допълнение на Наредба №14 за реда и условията за превоз на пътници и багаж с обществения транспорт на територията на Община Русе
19. **К.Л. 875** Корекция на Бюджета на Община Русе за 2018 година
20. **К.Л. 868** Промяна в състава на Общински съвет по наркотични вещества – Русе
21. **К.Л. 867** Приемане на Наредба за изменение на Наредба №16 на Общински съвет – Русе за определянето и администрирането на местните такси, цени на услуги и права на територията на Община Русе
22. **К.Л. 874** Включване в Списъка със защитените детски градини и защитените училища част от Детска градина „Пролет“, намираща се в с. Червена вода
23. **К.Л. 877** Утвърждаване на Списък на средищните училища на територията на Община Русе за учебната 2018/2019 година
24. **К.Л. 878** Кандидатстване по процедура за предоставяне на безвъзмездна финансова помощ BG16RFOP001-5.002 „Подкрепа за деинституционализация на социалните услуги за възрастни и хора с увреждания“, в рамките на приоритетна ос 5 „Регионална социална инфраструктура на Оперативна програма „Региони в растеж“ 2014-2020
25. **К.Л. 883** Утвърждаване на споразумение за партньорство между Община Русе и Фондация с обществено полезна дейност „Трета възраст“ по Процедура чрез директно предоставяне на БФПBG05M9OP001-2.008 „Подкрепа на лица с увреждания“, по Оперативна програма „Развитие на човешките ресурси“ 2014-2020 за конкретни бенефициенти /КБ/
26. **К.Л. 869** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.220.37, находящ се в местността „Бъзов дол“, гр. Русе
27. **К.Л. 873** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.227.10, находящ се в местността „Над линията“, гр. Русе
28. **К.Л. 876** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.182.6, находящ се в местността „Над линията“, гр. Русе
29. **К.Л. 866** Даване на разрешение за изработване на проект за Подробен устройствен план – План за застрояване за поземлени имоти с идентификатор 63427.159.52 и 63427.159.53 по КККР на гр. Русе, находящ се в местност „Конубунар“
30. Приемане на план за заседанията на Общински съвет – Русе за периода от септември до декември 2018 г.
31. Изменение и допълнение на Решение №885, прието с Протокол №35/21.06.2018 г. на Общински съвет – Русе, във връзка с процедура по подписване на Договор за финансиране на проект ROBG 290 „Писмените съкровища на долен Дунав“ по Програма "INTERREG V-A Румъния-България 2014-2020 г."
32. Питания на общински съветници
33. Изказване на Мариян Димитров вх. №555/12.07.2018 г.
34. Изказване на Мариян Димитров вх. №556/12.07.2018 г.

 **Г-н Дим. Кънчев:** Преди да започнем искам само да честитя тук от името на целия Общински съвет на рожденика тука между нас Айдоан Джелил, заповядай за поздравителен адрес. Заповядай да си получиш поздравителния адрес. Има постъпило заявление от Иво Пазарджиев, председател на групата общински съветници Патриоти – ВМРО – Глас народен за изказване от името на група извън дневния ред. Заповядайте.

 **Г-н Иво Пазарджиев**: Уважаеми господин председателстващ, уважаеми представители на общинска администрация, заместник-кметове, уважаеми колеги общински съветници, вземам думата за изказване от името на групата на „Патриотите – ВМРО – Глас народен“ във връзка с ремонтите, които текат в град Русе. През последната година градът ни се е превърнал в строителна площадка. На много места се извършват необходими ремонти, които са крайно наложителни и не са правени с години. Припомням, че нашата група гласува единодушно за отпускане на целевия кредит, с който да бъдат ремонтирани второстепенни улици и тротоари, както и подкрепи кандидатстването на Община Русе с инфраструктурни проекти финансирани със средства на Европейския съюз. За съжаление по време на ремонтните дейности се вижда липса на организационен капацитет от страна на Община Русе. Нелогично е целият град да бъде разкопан, като в много от строителните обекти не се работи със седмици, а там, където се работи, дейностите се извършват изключително бавно. Бихме могли да дадем множество примери: Младежкия парк, ул. „Славянска“, паркинга до съдебната палата. Справедливо е недоволството на жителите на кв. „Родина“, който е разкопан отдавна, а ремонтите текат изключително бавно. Препоръчваме на администрацията да насочва усилията си в толкова места за ремонт, колкото позволява капацитета и, и след като приключат започнатите обекти да се насочват към нови. Всичко останало изглежда като опит градът ни да бъде преобразен непосредствено преди местните избори догодина. Русенци обаче не следва да бъдат заложници на поредната предизборна кампания. Уверяваме Ви, господин Кмете, че гражданите не са неблагодарни или късопаметни. Не е необходимо всички ремонти да приключат точно преди изборите. Бъдете сигурни, че всичко ще бъде справедливо оценено от тях. Бъдете сигурни, че качеството на строителните дейности също се наблюдава от русенци, а то е видимо изключително лошо. За съжаление, качеството на ремонтите, които текат в Русе изключително много напомня за качеството на изградените по време на Вашия мандат велоалеи. Безброй са примерите за зле подредени плочки по ремонтираните вече тротоари. Също така изключително лошо впечатление прави мръсотията, в която е затънал целия ни град. Нормално е след приключване на ремонтни дейности ремонтираните места да бъдат почистени, това, обаче за съжаление не се случва. Надяваме се администрацията да приеме критиката ни градивно. Има достатъчно време описаните недостатъци по време на ремонтите дейности да бъдат отстранени. Апелираме за по-строг контрол, относно качеството. Апелираме за почистване на ремонтираните вече места, както и за това да няма строителни обекти, които да не се работи с дни. Благодаря за вниманието.

 **Г-н Дим. Кънчев**: Господин кмета.

 **Г-н Пл. Стоилов**: Господин Пазарджиев явно е видял, че закъсняваме и решава да дръпне предница, макар че още вчера в медиите е направил подобни изявления, той загрява във фейсбук. Няма как да се приеме градивно такава декларация, където се говорят неща, които са абсолютен популизъм и пълни неистини. Аз конкретен въпрос задавам, колко пъти, г-н Пазарджиев е отишъл в ресора, който управлява г-н Наков и е проявил интерес към конкретен проект? Видял ли е, знае ли изобщо какво представлява линеен график, виждал ли е линеен график? Наясно ли е колко проекта в момента се изпълняват в града? Значи, като се говори нещо, трябва да се говори в конкретика. Това, което аз с моя екип изпълнявам вече в продължение на повече от 7 години, няма 7, почти 7 е една стратегия за възраждането на Русе и няма нищо, което да се прави предизборно. Избори ще има, те ще минават и ще заминават, града просто трябва да се променя и да става такъв, какъвто всички искаме, да става европейски град. За разлика от него, аз всеки ден получавам по телефона 10-15 обаждания на граждани, на които благодаря. Включително и тук има някои общински съветници, които ми подават информация, конкретна дали нивото е ниско някъде, дали гаража на човека, който си изкарва хляба там като навива мотори ще увисне след изпълнение на ремонт и там се ходи на място и се решава всичко. Там, където е строителна площадка не се допуска преминаване на граждани. Ние сме направили така, че минимално да ограничим ограниченията за гражданите с това, че навсякъде се работи. Но, ако малко разбирате от строителство и може да прогнозирате какво се случва, след като приключи обекта няма как да правите тая критика, защото това, което говорите за масово недоволство са глупости. При мен винаги е идвала конкретна информация от граждани кое не им харесва. Що се отнася до почистването на районите, фирмите са предупреждавани завършвайки участък всичко да бъде направено така, както трябва. Ако не сте наясно програмата за ремонта на уличната мрежа е за 2 години, за тази и другата и то не, защото другата има избори, а защото предстои подмяна на водопроводи в централната градска част. Няма как да подменяме и да правим асфалт при положение, че трябва да подменим първо водопровода, което е ангажимент на ВиК. Така, че да се спекулира с това, което се случва в града, първо е смешно, второ е абсолютно некомпетентно. Господин Наков искаше като отговорник за всички тия неща, които се случват, пряко отговорен за това строителство да каже нещо по-конкретно, но аз ще го спра, защото абсолютно безсмислено за мен ... Вие като, че ли нямате мерак за тези избори, но там ще се случи същото, което се случи и на предните. Хората виждат, хората виждат и оценяват. Те виждат какво се случва. Виждат как там, където е било грозна дупка, грозно място, става нещо прекрасно. Какво се случи с оня парапет, за който толкова ревахме, стария парапет, дето да си го сложим вкъщи, вижте новия, вижте новите неща, които се правят и тогава говорете. Аз, много пъти съм казвал, извинявам се и продължавам да се извинявам на гражданите а неудобството, което ще имат: затруднено движение, замърсени участъци, строителни работи, шум, но това, което се случва за голяма част от проектите приключва следващата година. А, за да Ви успокоя, това, което стартира тази и следващата година ще завърши 21-ва, че и 22-ра. Говоря за цялостния ремонт и реконструкция на бул. „Трети март“ заедно със Сарайския мост, говоря за цялостния ремонт и реконструкция на Пантеона, говоря за цялостния ремонт и реконструкция на бул. „Липник“, говоря за ремонта и реконструкцията на Галерията, а които има осигурено финансиране и предстои подписване на договори. Наред с това, всичко онова, което по капиталовата програма ние правим поетапно с облагородяване на междублокови пространства, с асфалтиране и всичко останало. Значи, тоя процес няма да спре. Разбира се аз съм убеден, че тази и следващата година това шоково извършване на строително-ремонтни дейности ще намалее в много голям обем, защото всичко ще приключи към изпълнение. Що се отнася до некачествената работа, ако си бяхте направили труда да проверите ще видите как фирми, които асфалтират, след това фрезоват наново и пак асфалтират, защото лично съм минал и съм казал, че няма как това да стане. Пример Бордо, това, което се беше случило, пример плочките пред Бордо, които бяха пренареждани също и много, много други работи. Пример по „Чипровци“ опита да се слагат плочки при положение, че водопроводни кранове да криви и съборени при изливането на бетона. Има създадена изключително сериозна система за контрол на дейностите в екипа на Наков, лично от него, главния архитект Бучуковска, директора на дирекция Мая Кръстева, така че да се говори, че няма контрол е безотговорно. От Вас и от Вашата група аз нямам нито един подаден конкретен сигнал по строителство. Дайте ми пример кога сте ми дали на мен или на някого сигнал. За разлика от Вас, тук има общински съветници и Дарелов, и Сашо Нунев, да не говоря на колко граждани всеки ден имам обаждане по телефона. Така, че да спекулирате и да заигравате с това, имате мерак за избори, ще дойдат изборите, тогава ще видим.

 **Г-н Дим. Кънчев**: Иво Пазарджиев.

 **Г-н Иво Пазарджиев**: Сега, ще коментирам това, че нервното изказване на кмета започва с едни дежурни думи като популизъм и говорене на неистини. Кое е говорене на неистина, че ремонтите текат бавно, че са некачествени или че града е мръсен? На този въпрос не отговорихте, едни общи приказки, едно нервничене от трибуната забелязахме. Колко пъти сме подавали сигнали? Едва ли може да обвините точно нашата група в липса на активност. Едва ли има общински съветник, който да има такава активна кореспонденция с администрацията Ви. Сигнализирал съм примерно г-н Наков по определени проблеми, виждам, обаче че фирмите, които сте избрали, ами те толкова могат. Няма как да му звъня по телефона и да го тормоза за това, че някой не си върши работата, както трябва, а именно от страна на фирмите. Не е необходимо да съм информиран и за всеки проект. Може би чрез мене в момента говорят ... ( коментар от зала не се чува) Не, не е необходимо за всеки проект да бъда информиран, да. ( коментар от зала не се чува ) Явно сте почнали да вярвате в Господ. ( коментар от зала не се чува ) Не, не съм я забравил мисълта, чудя се от къде да продължа безумното Ви изказване. Не разбирам от строителство, това също ми казахте. Абсолютно вярно, тука сте напълно прав и съм съгласен с Вас, само че аз, както всички останали съм гражданин, живея в този град и виждам какво се прави по улиците на нашия град. Говорехте за някакъв парапет, не разбрах за кой парапет говорехте, само мога да предполагам, че става дума за бул. „Придунавски“, ако тоя парапет Ви е гордостта на мандата, да хубав е парапета признавам го. В един момент продължихте с това, че се извинявате на русенци, нали за неудобствата. Може би точно с това трябваше да започнете, да се извините на хората, че града е мръсен, че се работи бавно и да си вземете бележки, и да започнете да работите малко по-експедитивно. Това, че нещо е правено втори път говори точно в посоката, че ремонтите са некачествени. Да, явно имате желание да бъдат качествени, но фирмите, които сте избрали са изключително зле подготвени и нещата не се свършват. И сега, понеже искате конкретен пример да Ви дам, направете си труда да видите ремонтираните плочки между Съдебната палата и бившето кино, Часовника, където е сградата. Всичките блокчета, които са сложени там 80% от тях са с начупени ъгълчета. Не знам, ако това са Ви качеството на ремонтите, много лошо.

 **Г-н Дим. Кънчев**: Заповядайте, господин Неделчев.

 **Г-н Ал. Неделчев**: Благодаря, господин Председател. Уважаеми господин Кмете, уважаеми колеги, използвам формата реплика, тъй като и пред мен гражданите поставиха многократно същите проблеми, които и колегата Пазарджиев визира в своето изказване. Не мога да приема, господин Кмете, Вашия коментар, тъй като наистина не е работа на общинския съветник да се рови в документацията на един, друг или трети проект, а негова работа е да поставя проблемите, които гражданите повдигат и да иска тяхното оптимално решаване. Това направи колегата и не знам как може за пореден път да слушаме тука приказки, обвинения в популизъм, в некомпетентност. Точно работата, която трябва да вършим я върши колегата. Второ, наистина организацията на ремонтите е под всякаква критика. Значи, ще Ви дам два примера. Временната организация на движението нали се прави при всякакви такива дейности, има план, как можахте да направите така, че едновременно и двата тротоара на „Борисова“ да се ремонтират и гражданите цяла седмица да вървят по уличните платна. Майките с количките, гражданите, на това натоварено движение. Не можеше ли първо да се ремонтира единия тротоар и след това другия? Това не изисква допълнителни пари, това е просто човек трябва да го помисли и да се съобрази с проблемите, които биха се създали. И второ, в цял свят, поне така в този към, който ние декларираме, че принадлежим ремонтите на улици и тротоарите, които са така критични по отношение на тяхното натоварване като движение се извършват включително събота и неделя, включително някъде, където те не са шумни и през цялото денонощие. Значи, колко седмици минаваме по „Славянска“ всичко разпиляно, събота и неделя мъртвило абсолютно. Защо не се работи събота и неделя? Не е ли заложено туй във финансовия план на проекта? Верно, че малко по-скъпо струва заплащането на труда събота и неделя, но не става дума за навсякъде да се работи събота и неделя, но на възлови места, където наистина неудобството, което се създава от ремонта е много остро би трябвало да се направи. Така, че аз наистина апелирам, не реагирайте по този начин, а нека да видим заедно къде можем да подобрим нещата, с каквото можем и ние да бъдем полезни ще го направим.

 **Г-н Пл. Стоилов**: Можете да бъдете полезни, господин Неделчев с конкретни сигнали и с конкретна информация. Това, което казвате, че не било работа на един общински съветник да се интересува от това какъв е проекта, кажете го на изборите догодина като се кандидатирате за общински съветник. Не знам как ще обясните на гражданите, че Вие само трябва да предавате това, което питат, без да проявите необходимия ангажимент да сте компетентен и когато отправяте критика към управляващ или към тия, които са екипа вашия тя да бъде обективна. Господин Пазарджиев сам си каза, че нищо не разбира от строителство, така че какво да му коментирам коментарите. Всички проекти имат изготвени линейни графици, ако не ви е ясно какво е това да обясня, там е дадено времето по дейности, което се изпълнява и какво се изпълнява, къде се изпълнява, от кого се изпълнява. Това, което искам да знаете, като цяло всичко върви в срок. Временната организация затова е временна, защото тя касае определен период от време. Имаше известно напрежение по „Чипровци“, защото някой им бил казал, че до 16 май ние ще приключим там, ама срока на временната организация е 16 май, след това ние може да я удължим още толкова, колкото е срока за изпълнение на проекта. Затова има една табела, на която пише кога приключва проекта. Проектите приключват една голяма част от края на следващата година. И искам да ви кажа, че всичко онова, което се изпълнява като дейности се изпълнява изключително внимателно, изключително отговорно. Има непредвидени дейности, които излизат в хода на строителството, те могат да предизвикат известно забавяне, но всичко това се компенсира от изпълнителя. Не е вярно това, че изпълнителите, които изпълняват проектите са лоши. Значи да кажеш, че „Минстрой Холдинг“ е лоша фирма, „Автомагистрали Черно море“ – лоша фирма, „Пътинженеринг“ е лоша фирма, обяснете го на тях като адвокат. Защото това, което прави „Минстрой Холдинг“ заедно с „Пътинженеринг“ на „Придунавски булевард“ няма аналогия в региона. Значи, ние нямаме претенции в света, ние имаме претенции това, което го правим да е качествено, да отговаря на условията на терена и да бъде нещо, което ще остане години напред и ще е гордост за русенци. Тия арт стени, на които се полагат тия платна са нещо уникално и понеже не носят по тях да се садят дървета в проекта е предвидено отпред, пред тях да има пояс, където ще бъдат засадени дървета. Ама не може да критикуваш без да си наясно с нещата. Значи, аз се радвам, когато ми се обади гражданин, защото той ми го казва конкретно и веднага се отива на място и се решава казуса. Ние изпълняваме над 80 инфраструктурни проекта в момента. Господин Пазарджиев, може ли изобщо да си представите за какво става дума? Не можете, да, сигурен съм, ако можехте Вие щяхте да бъдете тоя, който ще призовава за търпение, защото след 2 години, когато всичко приключи града ще е красив и уникален, това, което заслужават русенци. Тия 4 улици, които отиват към кея няма да имат аналог в градовете. „Славянска“ ще стане една прекрасна, прекрасна улица, защото, ако малко може да прогнозирате, погледнете там на РОАН къщата, както са я направили, вижте „Севастопол“, новия хотел, който се изгради. Представете си визията, която ще придобие тоя прекрасен площад, където е и на Ангел Кънчев паметника. Аз мисля, че освен критика трябва да има и позитивизъм. Господин Неделчев, мисля че Вие така търпите развитие Вашата партия, все повече отивате към капитализъм щом карате работниците събота и неделя да работят. Крайно време беше ... Значи, има Кодекс на труда, нормално е да се спазва, обаче БСП вече призовава събота и неделя да се работи без почивки, браво. ( коментар от зала не се чува ) Има, има развитие. ( коментар от зала не се чува ) Използвам случая още веднъж да благодаря на всички русенци за това, че те активно са в моя екип. Всичко това, което се случва в града се случва за това, че работим заедно и с една голяма част от нашите общински съветници. Аз между другото съм много изненадан от г-н Пазарджиев, явно, че изпълнява определена повеля и само ще му кажа, че това, че той пише на всичките си съветници питанията и ни зариват, и ни зариват всяка седмица с питания не означава, че те са активна група. ( коментар от зала не се чува ) Ами, те Вашите хора го казват, Пазарджиев, питайте си Вашите хора.

 **Г-н Дим. Кънчев**: Така, да запазим спокойствие ... ( коментар от зала не се чува ) Минаваме към изпълнение същността на дневния ред.

**1 Точка**

**Отчет за изпълнение на решенията на Общински съвет**

 **Г-н Дим. Кънчев:** Господин Белчев.

 **Г-н Бл. Белчев:** Уважаеми господин Председателю, уважаеми общински съветници, подкрепяме решението във вида, в който е внесено. По време на комисиите бележки не са правени. Благодаря ви.

 **Г-н Дим. Кънчев:** Въпроси и изказвания? Процедура на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 896**

На основание чл. 21, ал.1, т. 24 от Закона за местното самоуправление и местната администрация, Общински съвет – Русе реши:

1. Приема отчета на кмета за изпълнение решенията на Общински съвет – Русе за периода месец ноември 2017 г. – до месец април 2018 г. включително, съгласно Приложение № 1.

**2 Точка**

**Допълване на Годишния план за работа по приватизация за 2018 г. и откриване на процедура за приватизация на общински имот с административен адрес: гр. Русе, ул. „Борисова“№49, вх. 3, предмет на АОС №6629/26.01.2012 г.**

 **Г-н Дим. Кънчев:** Госпожа Шилкова.

 **Г-жа Д. Шилкова:** Уважаеми общински съветници, допълваме Годишния план за работа по приватизация за 2018 г. с един офис, с площ от 46 кв.м. по ул. ул. „Борисова“№49, има санкция на комисия по приватизация, поддържам предложението.

 **Г-н Дим. Кънчев:** Благодаря. Въпроси и изказвания? Няма. Процедура на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 897**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на ОбС - Русе, Общински съвет – Русе реши:

1. Допълва Годишния план за приватизация на общинска собственост през 2018 г., приет с Решение №735/25.01.2018 г., Приложение №2 с точка 2.12:

„Самостоятелен обект в сграда с идентификатор 63427.2.2136.3.22 /шестдесет и три хиляди четиристотин двадесет и седем точка две точка две хиляди сто тридесет и шест точка три точка двадесет и две/ по кадастралната карта и кадастралните регистри на град Русе, с адрес: гр. Русе, ул. „Борисова“ №49, вх.3, ет. 0, с площ 46,09 кв.м., с предназначение: за офис, разположен в партерния етаж на жилищна сграда с идентификатор 63427.2.2136.3 /шестдесет и три хиляди четиристотин двадесет и седем точка две точка две хиляди сто тридесет и шест точка три/, предмет на АОС №6629/26.01.2012 г.

1. Открива процедура за приватизация на „Самостоятелен обект в сграда с идентификатор 63427.2.2136.3.22 /шестдесет и три хиляди четиристотин двадесет и седем точка и две точка две хиляди сто тридесет и шест точка три точка двадесет и две/ по кадастралната карта и кадастралните регистри на град Русе, с адрес: гр. Русе, ул. „Борисова“ №49, вх.3, ет. 0, с площ 46,09 кв.м., с предназначение: за офис, разположен в партерния етаж на жилищна сграда с идентификатор 63427.2.2136.3 /шестдесет и три хиляди четиристотин двадесет и седем точка две точка две хиляди сто тридесет и шест точка три/, предмет на АОС №6629/26.01.2012 г.
2. Упълномощава Кмета на общината с правата и задълженията на „възложител”, съгласно „Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство”.

**3 Точка**

**Прекратяване на съсобственост в УПИ II-329 в кв. 36 по регулационния план на село Басарбово, Община Русе, на основание чл. 36, ал. 1, т. 2 от ЗОС, във връзка с чл. 34, ал. 1, т. 2 от Наредба №1 за общинската собственост на Общински съвет – Русе**

 **Г-н Дим. Кънчев:** Госпожа Шилкова.

 **Г-жа Д. Шилкова:** Предлагаме прекратяване на съсобственост чрез изкупуване дела на общината на един имот в с. Басарбово. Това предложение е разгледано и одобрено на комисия общинска собственост.

 **Г-н Дим. Кънчев**: Благодаря. Въпроси? Няма. Гласуваме.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 898**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 36 от ЗС, чл. 8, ал. 9, чл. 36, ал. 1, т. 2; чл. 41, ал. 2 от ЗОС, чл. 26, ал. 1, т. 1, чл. 34, ал. 1, т. 2 и чл. 34, ал. 3 от Наредба №1 за общинската собственост на Общински съвет – Русе, във връзка с Протокол №29/06.06.2018 г. на Комисията по общинска собственост, Общински съвет, реши:

 1. Допълва годишната програма за управление и разпореждане с имотите – общинска собственост за 2018 г. с продажба на 2243/3193 кв.м. ид.ч. от УПИ II-329, целият с площ от 3193 кв.м. в кв. 36 по регулационния план на село Басарбово, Община Русе, отреден за обществено застрояване, с административен адрес село Басарбово, Община Русе, ул. „Св. Св. Кирил и Методий“ №69, предмет на Акт №4251/01.09.2004 г. за частна общинска собственост, вписан под №99, том 34, вх. рег. №12550/07.09.2004 г. по описа на Служба по вписванията – град Русе към Агенция по вписванията, с прогнозен приход от продажбата в размер на 45 624,00 лв. (четиридесет и пет хиляди шестстотин двадесет и четири лева), без дължими данъци и такси.

 2. Дава съгласие за прекратяване съсобствеността между Община Русе, от една страна и „РКС КООП ТРЕЙД“ ЕООД, ЕИК 204035144, със седалище и адрес на управление: град Русе, пл. „Хан Кубрат“ №1, представлявано от Пенка Димова Пеева, от друга страна, чрез изкупуване дела на общината, представляващ 2243/3193 кв.м. ид.ч. от УПИ II-329, целият с площ от 3193 кв.м. в кв. 36 по регулационния план на село Басарбово, Община Русе, отреден за обществено застрояване, с административен адрес село Басарбово, Община Русе, ул. „Св. Св. Кирил и Методий“ №69, предмет на Акт №4251/01.09.2004 г. за частна общинска собственост, вписан под №99, том 34, вх. рег. №12550/07.09.2004 г. по описа на Служба по вписванията – град Русе към Агенция по вписванията, от другия съсобственик „РКС КООП ТРЕЙД“ ЕООД, ЕИК 204035144, срещу заплащане на цена в размер на 45 624,00 лв. (четиридесет и пет хиляди шестстотин двадесет и четири лева), без дължими данъци и такси. Данъците и таксите са за сметка на „РКС КООП ТРЕЙД“ ЕООД, ЕИК 204035144.

 Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**4 Точка**

**Откриване на процедура за провеждане на публичен търг с явно наддаване за учредяване на възмездно право на строеж за изграждане на три броя гаражи върху имот – частна общинска собственост, намиращ се в град Русе, ул. „Рига“№24**

 **Г-н Дим. Кънчев:** Госпожа Шилкова.

 **Г-жа Д. Шилкова:** Публичен търг, 3 броя гаражи по ул. „Рига“№24, имота е отреден за гаражи, поддържам предложението.

 **Г-н Дим. Кънчев**: Благодаря. Въпроси? Няма. Гласуваме.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 899**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9, чл. 37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №29/06.06.2018 г. на КОС, Общинският съвет реши:

1.Допълва Годишната програма за управление и разпореждане с имоти, общинска собственост за 2018 г., като включва възмездноучредяване на право на строеж за изграждане на три броя гаражи: 1 брой с размери 6,25/3,6 м. и със застроена площ 22,50 кв.м. и 2 броя с размери 6,0/3,35 м. и със застроена площ 20,10 кв. м. всеки, съобразно скица-предложение за виза за проектиране на 3 броя гаражи, издадена от Главния архитект на Община Русе, върху имот – частна общинска собственост, представляващпоземлен имот с идентификатор 63427.7.776 по Кадастралната карта и кадастралните регистри на град Русе, с площ от 607 кв. м., с трайно предназначение на територията: Урбанизирана, с начин на трайно ползване: За друг вид застрояване, а по действащия регулационен план, одобрен със Заповед №РД-01-379/15.02.2018 г. на Кмета на Община Русе, представляващ УПИ II-776 за гаражи от кв. 685, с адрес на имота: град Русе, ул. „Рига“ №24, с прогнозен приход при учредяване на ограниченото вещно право на строеж за трите гаража в размер на 5 520,70 лева /пет хиляди петстотин и двадесет лева и седемдесет стотинки/.

2.Дава съгласие за провеждане на публичен търг с явно наддаване за учредяване възмездно право на строеж за изграждане на три броя гаражи върху имот – частна общинска собственост, представляващпоземлен имот с идентификатор 63427.7.776 по Кадастралната карта и кадастралните регистри на град Рус, с площ от 607 кв. м., с трайно предназначение на територията: Урбанизирана, с начин на трайно ползване: За друг вид застрояване, а по действащия регулационен план, одобрен със Заповед №РД-01-379/15.02.2018 г. на Кмета на Община Русе, представляващ УПИ II-776 за гаражи от кв. 685, с адрес на имота: град Русе, ул. „Рига“ №24, съобразно скица-предложение за виза за проектиране на 3 броя гаражи, издадена от Главния архитект на Община Русе, както следва:

- гараж с размери 6,25/3,6 м. и застроена площ 22,50 кв.м., при начална тръжна цена 1 981,10 лева, без включени дължими данъци и такси, които са за сметка на участника, спечелил търга;

- гараж с размери 6,0/3,35 м. и застроена площ 20,10 кв.м., при начална тръжна цена 1 769,80 лева, без включени дължими данъци и такси, които са за сметка на участника, спечелил търга;

- гараж с размери 6,0/3,35 м. и застроена площ 20,10 кв.м., при начална тръжна цена 1 769,80 лева, без включени дължими данъци и такси, които са за сметка на участника, спечелил търга.

Решението подлежи на оспорване чрез Общински Съвет – Русе пред Административен съд – Русе в 14-дневен срок от съобщаването му.

**5 Точка**

**Промяна в списъците с общински жилища**

 **Г-н Дим. Кънчев:** Госпожа Шилкова.

 **Г-жа Д. Шилкова:** В ходът на годината знаете, че се извършва корекция на списъците, които сте одобрили, съобразно нуждите, които възникват, поддържам предложението.

 **Г-н Дим. Кънчев**: Благодаря. Въпроси? Няма. Процедура на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 900**

О На основание чл. 21, ал. 2, във връзка с чл. 21, ал. 1, т 8 от Закона за местното самоуправление и местната администрация и чл. 42, ал.1 и ал. 2 от Закона за общинската собственост, чл. 12, ал. 1, ал. 2 и ал. 4 от Наредба №6 на Общински съвет – Русе за условията и реда за установяване на жилищни нужди, настаняване под наем и разпореждане с жилища – общинска собственост, Общинският съвет реши:

1. Приема изменения и допълнения в Списък №2 на общинските жилища от ведомствения фонд, утвърден от Общински съвет – Русе с Решение №774, прието с протокол №31/22.02.2018 г. (изменен с Решение №825 на Общински съвет – Русе, по протокол 33/19.04.2018 г.), както следва:

1.1. премахва от списъка точка №10 – жилищен имот, представляващ апартамент, с административен адрес гр. Русе, ул. „Борисова“ №120, вх. 5, ет. 6, ап. 3, предмет на АЧОС №6986/17.06.2013 г.;

1.2. премахва от списъка точка №21 – жилищен имот, представляващ апартамент, с административен адрес гр. Русе, ж.к. „Родина“, бл. „Странджа планина“, вх. „З“, ет. 7, ап. 21, предмет на АЧОС №1352/26.05.1997 г.;

1.3. създава нова точка №45 – жилищен имот, представляващ апартамент, с административен адрес гр. Русе, ж.к. „Възраждане“, бл. „Вела Пискова“, вх. „Г“, ет. 1, ап. 9, предмет на АЧОС №189/11.09.1995 г.

2. Приема изменения и допълнения на Списък №1 на общинските жилища за настаняване под наем на граждани с установени жилищни нужди, утвърден от Общински съвет – Русе с Решение №774, прието с протокол №31/22.02.2018 г. (допълнен с Решение №825 на Общински съвет – Русе, прието с протокол №33/19.04.2018 г.), както следва:

2.1. създава нова точка №1596 в раздел А.Апартаменти – жилищен имот, представляващ апартамент, с административен адрес гр. Русе, ул. „Борисова“ №120, вх. 5, ет. 6, ап. 3, предмет на АЧОС №6986/17.06.2013 г.;

2.2. създава нова точка №1597 в раздел А.Апартаменти – жилищен имот, представляващ апартамент, с административен адрес гр. Русе, ж.к. „Родина“, бл. „Странджа планина“, вх. „З“, ет. 7, ап. 21, предмет на АЧОС №1352/26.05.1997 г.;

2.3. премахва от раздел А.Апартаменти точка №57 – жилищен имот, представляващ апартамент, с административен адрес гр. Русе, ж.к. „Възраждане“, бл. „Вела Пискова“, вх. „Г“, ет. 1, ап. 9, предмет на АЧОС №189/11.09.1995 г.;

2.4. премахва от раздел А.Апартаменти точка №1326 – жилищен имот, представляващ апартамент, с административен адрес гр. Русе, ж.к. „Чародейка“, бл. 206, вх. „Б“, ет. 6, ап. 11, предмет на АЧОС №2228/23.10.1998 г.

3.Приема допълнение на Списък №3 на общинските жилища от резервния фонд, утвърден от Общински съвет – Русе с Решение №774, прието с протокол №31/22.02.2018 г., както следва:

3.1. създава нова точка №136 – жилищен имот, представляващ апартамент, с административен адрес гр. Русе, ж.к. „Чародейка“, бл. 206, вх. „Б“, ет. 6, ап. 11, предмет на АЧОС №2228/23.10.1998 г.

**6 Точка**

**Съгласие за сключване на предварителен договор по реда на чл. 15, ал. 3 и ал. 5 от ЗУТ за продажба на част от общински недвижим имот, представляващ придаваем терен от 205,50 кв.м., приобщен към УПИ VIII-434 в кв. 675 по регулационния план на град Русе**

 **Г-н Дим. Кънчев:** Госпожа Шилкова.

 **Г-жа Д. Шилкова**: Процедура по чл. 15 от ЗУТ, придава се терен от 205 кв.м. с цел облагородяване на терена за сметка на собственика, поддържам предложението.

 **Г-н Дим. Кънчев**: Благодаря. Въпроси и изказвания? Няма. Искам да отбележа само, че има две декларации от общински съветници, д-р Кирил Панайотов и д-р Кристиян Иванов за това, че няма да участват в разискването и гласуването по материала. Процедура на гласуване.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 901**

 На основание чл. 21, ал. 1, т. 8 и чл. 21, ал. 2 от ЗМСМА, чл. 15, ал. 3 и ал. 5 от ЗУТ, чл. 26, ал. 1, т. 8 и чл. 32, ал. 2 и ал. 4 от Наредба №1 за общинската собственост на Общински съвет – Русе, Протокол №25/08.02.2018 г. на Комисията по общинска собственост и Заповед №РД-01-515/26.02.2018 г. на Кмета на Община Русе, Общински съвет реши:

 1. Да се сключи предварителен договор по реда на чл. 15, ал. 3 и ал. 5 от ЗУТ за прехвърляне на собствеността спрямо придаваем терен от 205,50 кв.м. от поземлен имот с идентификатор 63427.7.424 по Кадастралната карта и кадастралните регистри на град Русе – частна общинска собственост, представляващ УПИ V-424-за жилищно строителство, обществен център и поликлиника от кв. 675 по регулационния план на град Русе към поземлен имот с идентификатор 63427.7.434 по Кадастралната карта и кадастралните регистри на град Русе, представляващ УПИ VIII-434-за специално предназначение от кв. 675 по регулационния план на град Русе, собственост на „Диагностично-консултативен център 2-Русе“ ЕООД, ЕИК 117115660, на цена от 47 443,00 лева (четиридесет и седем хиляди четиристотин четиридесет и три лева), без дължими данъци и такси, които са за сметка на купувача по окончателния договор.

 2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**7 Точка**

**Съгласие за обезщетяване наследниците на Стоян Ангелов Терзиев с имот, представляващ земеделска земя с идентификатор 63427.70.8 в местността „Под ормана“, землище на град Русе, съгласно чл. 45ж от ППЗСПЗЗ, във връзка с чл. 10б, ал. 1 от ЗСПЗЗ и §27, ал. 2, т.3 от ПЗР към ЗИД ЗСПЗЗ**

 **Г-н Дим. Кънчев:** Госпожа Шилкова.

 **Г-жа Д. Шилкова:** По предложение на поземлена комисия, поради невъзможност за възстановяване в реални граници предлагаме обезщетение с общински имот.

 **Г-н Дим. Кънчев:** Тука също има декларация, самоотвод от Иво Пазарджиев за конфликт на интереси и няма да ..., личен интерес с близък роднина и няма да участва в гласуването. Въпроси? Няма. Процедура на гласуване.

**КВОРУМ – 40. С 38 гласа „за”, 0 „против” и 2 „въздържали се” се прие**

**РЕШЕНИЕ № 902**

О На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 45ж, ал. 1, ал. 2 и ал. 6 от ППЗСПЗЗ, във връзка с чл. 10б, ал. 1 от ЗСПЗЗ, §27, ал. 2, т. 3 от ПЗР на ЗИДЗСПЗЗ (обн. ДВ, бр. 62/2010 г.), Протокол №29/06.06.2018 г. и мотивирано искане от Общинска служба „Земеделие“ – град Русе, Общински съвет - Русе реши:

 1. Дава съгласие за обезщетяване наследниците на Стоян Ангелов Терзиев с поземлен имот, общинска собственост, представляващ земеделска земя с идентификатор 63427.70.8 по Кадастралната карта и кадастралните регистри на град Русе, с площ от 1,201 дка, в местността „Под ормана“, землище на град Русе, начин на трайно ползване: Нива, трета категория при неполивни условия.

 2. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**8 Точка**

**Приемане на Решение за установяване позицията на Община Русе по повод въпроси от дневния ред на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД – Русе, насрочено за 12.09.2018 г.**

 **Г-н Дим. Кънчев:** Госпожа Шилкова.

 **Г-жа Д. Шилкова:** Стандартна процедура, Общо събрание на ВиК е насрочено за 12 септември, поддържам предложението.

 **Г-н Дим. Кънчев:** Въпроси и изказвания? Няма. Процедура на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 903**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл.5, ал.5 и 6 от Правилника за организацията и дейността на асоциациите по водоснабдяване и канализация, Общински съвет – Русереши:

I. При невъзможност за лично участие на Кмета на Община Русе в извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 12.09.2018 г. от 11,00 часа в Зала №1 на Областна администрация – Русе, оправомощава г-н Димитър Наков - Заместник-Кмет на Община Русе с ресор „Устройство на територията” да представлява Община Русе на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено в горепосочените време и място.

II. Оправомощава представителя на Община Русе да подкрепи и да гласува положително по точките от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 12.09.2018 г. от 11:00 часа в Зала №1 на Областна администрация - Русе, както следва:

1. Приемане на решение на основание чл.20, ал.3 от Правилника за организацията и дейността на асоциациите по водоснабдяване и канализация, за препоръчителната вноска на държавата в бюджета на Асоциацията по ВиК – Русе за 2019 год. в размер на 20 000 лева (двадесет хиляди лева).

2. Други.

III. При настъпване на промени в процеса на обсъжданията на въпросите от дневния ред на извънредното заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 12.09.2018 г. от 11:00 часа в Зала №1 на Областна администрация - Русе, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**9 Точка**

**Учредяване право на пристрояване към самостоятелен обект в сграда в имот общинска собственост, находящ се в гр. Русе, ж.к. „Здравец-Изток“, ул. „Рени“ №4**

 **Г-н Дим. Кънчев:** Госпожа Шилкова.

 **Г-жа Д. Шилкова:** Поддържам това предложение. По комисии е възникнал въпрос декларациите от етажната собственост, същите към настоящия момент са приложени.

 **Г-н Дим. Кънчев:** Да, благодаря. Въпроси и изказвания, колеги? Няма. Процедура на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 904**

О На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 и ал. 9, чл. 38, ал. 2 и чл. 41, ал. 2 от ЗОС, чл. 26, ал. 1, т. 3 и чл. 42, ал. 2 от Наредба №1 за общинската собственост на Общински съвет – Русе и Протокол №29/06.06.2018 г. на Комисията по общинска собственост, Общинският съвет реши:

1. Допълва годишната програма за управление и разпореждане с имоти общинска собственост за 2018 г. с учредяване право на пристрояване за изграждане на пристройка – балкон с размери 7,00 м./1,40 м и застроена площ 9,80 кв.м., съобразно проект, одобрен на 29.05.2018 г. от Главния архитект на Община Русе, към самостоятелен обект в сграда с идентификатор 63427.7.357.3.25, съгласно Кадастралната карта и кадастралните регистри на гр. Русе, представляващ апартамент №4, разположен на етаж 1 във вход 2, намиращ се в жилищен блок „Бреза“ – сграда №3, разположена в поземлен имот – частна общинска собственост с идентификатор 63427.7.357 по Кадастралната карта и кадастралните регистри на гр. Русе, вид на територията: Урбанизирана, с начин на трайно ползване: Комплексно застрояване, с адрес: гр. Русе, ж.к. „Здравец-Изток“, ул. „Рени“ №4, с прогнозен приход от учредяването на правото на пристрояване в размер на 1 266,20 лева.

 2. Дава съгласие за учредяване право на пристрояване за изграждане на пристройка - балкон с размери 7,00 м./1,40 м., с обща застроена площ от 9,80 кв.м., съобразно проект, одобрен на 29.05.2018 г. от Главния архитект на Община Русе, към самостоятелен обект в сграда с идентификатор 63427.7.357.3.25, представляващ апартамент №4, разположен на етаж 1 във вход 2, намиращ се в ж.б. „Бреза“ – сграда №3, с адрес гр. Русе, ж.к. „Здравец-Изток“, ул. „Рени“ №4, в полза на собственика на обекта ТОЛГА БЮЛЕНТ БЕНАН, срещу заплащане на цена в размер на 1 266,20 лв., без включени дължими данъци и такси, които се дължат от суперфициара, действащ чрез родителите си като законни представители съобразно Семейния кодекс.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**10 Точка**

**Откриване процедура за продажба на недвижим имот общинска собственост, намиращ се в с. Ново село, Община Русе, ул. „Янтра“ №4, представляващ поземлен имот №502.468 по кадастралния план на с. Ново село, Община Русе с площ 694 кв. м. по реда на чл. 35, ал. 3 от Закона за общинската собственост**

 **Г-н Дим. Кънчев:** 10 точка от дневния ред, откриване процедура за продажба на недвижим имот общинска собственост, намиращ се в с. Ново село.

 **Г-жа Д. Шилкова:** Процедурата е по чл. 35, ал. 3, поддържам предложението.

 **Г-н Дим. Кънчев:** Въпроси? Няма. Гласуваме.

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 905**

О На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 8, ал. 1 и ал. 9; чл. 35, ал. 3 и чл. 41, ал. 2 от Закона за общинската собственост, във връзка с чл. 31, ал. 1 от Наредба №1 на Общински съвет - Русе за общинската собственост, Общинският съвет реши:

1. Допълва годишната програма за управление и разпореждане с имотите-общинска собственост за 2018 г. с продажбата на имот намиращ се в с. Ново село, ЕКАТТЕ: 52235, Община Русе, ул. „Янтра“ №4, представляващ поземлен имот №502.468 по кадастралния план на с. Ново село, ЕКАТТЕ: 52235, Община Русе с площ 694 кв.м., с трайно предназначение: Урбанизирана територия, с начин на трайно ползване: Ниско застрояване (до 10 м.) с прогнозен приход от продажбата в размер на 4 600,00 лева (четири хиляди и шестстотин лева).

2. Дава съгласие за продажба на общински поземлен имот намиращ се в с. Ново село, ЕКАТТЕ: 52235, Община Русе, ул. „Янтра“ №4, представляващ поземлен имот №502.468 по кадастралния план на с. Ново село, ЕКАТТЕ: 52235, Община Русе с площ 694 кв.м., с трайно предназначение: Урбанизирана територия, с начин на трайно ползване: Ниско застрояване (до 10 м.) предмет на АЧОС №8591/07.06.2018 г., на Илия Иванов Станев, като собственик на законно построена в имота масивна жилищна сграда №502.468.1 – еднофамилна със застроена площ 87 кв.м. срещу заплащане на цена в размер на 4 600,00 лева (четири хиляди и шестстотин лева), без дължими данъци и такси.

Дължимите данъци и такси са за сметка на купувача.

**11 Точка**

**Откриване процедура за провеждане на публичен търг с явно наддаване за продажба на недвижими имоти – частна общинска собственост, представляващи УПИ XXI-1049 и УПИ XXII-1050 в кв. 3 по регулационния план на село Басарбово, Община Русе**

 **Г-н Дим. Кънчев:** Госпожа Шилкова.

 **Г-жа Д. Шилкова:** Търг на 2 имота в с. Басарбово, кмета е изразил положително становище.

 **Г-н Дим. Кънчев:** Благодаря. Въпроси и изказвания? Няма. Гласуваме.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 906**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9 от ЗОС, чл. 35, ал. 1 и чл. 41, ал. 2 от ЗОС, чл. 26, ал. 1, т. 1 и чл. 30 от Наредба №1 за общинската собственост на Общински съвет – Русе, Общинският съвет реши:

 1. Допълва годишната програма за управление и разпореждане с имотите – общинска собственост за 2018 г. с недвижими имоти – частна общинска собственост, представляващи:

 1.1. УПИ XXI-1049 в кв. 3 по регулационния план на село Басарбово, Община Русе, с площ от 1012 кв.м., отреден за жилищно застрояване, предмет на Акт №4429/21.06.2005 г. за частна общинска собственост, вписан под №62, том 26, вх. рег. №9084/07.07.2005 г. по описа на Служба по вписванията – град Русе към Агенция по вписванията, с прогнозен приход от продажбата в размер на 16840,00 лв. (шестнадесет хиляди осемстотин и четиридесет лева), без дължими данъци и такси.

 1.2. УПИ XXII-1050 в кв. 3 по регулационния план на село Басарбово, Община Русе, с площ от 1219 кв.м., отреден за жилищно застрояване предмет на Акт №4430/21.06.2005 г. за частна общинска собственост, вписан под №67, том 26, вх. рег. №9095/07.07.2005 г. по описа на Служба по вписванията – град Русе към Агенция по вписванията, с прогнозен приход от продажбата в размер на 20285,00 лв. (двадесет хиляди двеста осемдесет и пет лева), без дължими данъци и такси.

 2. Дава съгласие за откриване процедура за провеждане на публичен търг с явно наддаване за продажба на недвижими имоти – частна общинска собственост, представляващи:

 2.1. УПИ XXI-1049 в кв. 3 по регулационния план на село Басарбово, Община Русе, с площ от 1012 кв.м., отреден за жилищно застрояване, предмет на Акт №4429/21.06.2005 г. за частна общинска собственост, вписан под №62, том 26, вх. рег. №9084/07.07.2005 г. по описа на Служба по вписванията – град Русе към Агенция по вписванията, с начална тръжна цена 16840,00 лв. (шестнадесет хиляди осемстотин и четиридесет лева), без дължими данъци и такси.

 2.2. УПИ XXII-1050 в кв. 3 по регулационния план на село Басарбово, Община Русе, с площ от 1219 кв.м., отреден за жилищно застрояване предмет на Акт №4430/21.06.2005 г. за частна общинска собственост, вписан под №67, том 26, вх. рег. №9095/07.07.2005 г. по описа на Служба по вписванията – град Русе към Агенция по вписванията, с начална тръжна цена 20285,00 лв. (двадесет хиляди двеста осемдесет и пет лева), без дължими данъци и такси.

 Дължимите данъци и такси са за сметка на спечелилият участник – купувач.

**12 Точка**

**Провеждане на публичен търг с явно наддаване за отдаване под наем на обекти – общинска собственост в организиран Коледен базар**

 **Г-н Дим. Кънчев:** Госпожа Шилкова.

 **Г-жа Д. Шилкова:** Стандартна процедура, публичен търг за Коледния базар по одобрена от главния архитект схема, поддържам предложението.

 **Г-н Дим. Кънчев:** Благодаря. Въпроси, предложения? Владо Владов.

 **Г-н Вл. Владов:** Уважаеми господин Кмет, уважаеми господин Председател, колеги, приветствам Коледния базар, това е нещо, което се случва във всички държави и европейски и неевропейски. Имам следното предложение, първо къщичките да бъдат отдавани тематично. Виждаме някакъв хаос от гледна точка на това китайски стоки се продават масово играчки и всякакви други. Ако може да бъдат избрани занаятчии, традиционни български неща да се продават, това е едното. Съгласен съм, че излизат на търг, но просто да бъде обявено, защото хората от занаятите не смятат, че мястото им е там и никой не ги кани, това е едното. Другото е кебапчийниците – 3 броя, тука малко проблем с хигиената. Миналата година имах едно питане по повод кебапчийницата под прозорците на съда. Дали не е редно да бъдат разпределени на други места по самия градски площад?

 **Г-н Дим. Кънчев:** Благодаря. Иво Пазарджиев.

 **Г-н Иво Пазарджиев:** Нашата група имаме определени бележки по въпросния материал. Аз ще предложа да гласуваме оттегляне на тази точка, като предложението ми към администрацията е въпросните къщички да бъдат отдадени чрез конкурс, като да се заложат именно критерии. Не е нормално да се продават еднотипни стоки на 35 къщички, предимно шапки, ръкавици, коледна украса.Няма нужда центърът на града ни да бъде населен ..., да бъде нали ..., зает от тези къщички, които са изключително грозни смеем да твърдим. По отношение на кебапчийницата, която всяка година се слага там, беше ни казано, че едва ли не това било коледния дух, това било нормална практика. За прокурорите, съдиите и администрацията, работеща в Съдебната палата не е нормална практика цяла зима да слушат Шушана, която се надува от кебапчийницата, не е нормално да мирише на кебапчета и да се работи при едни никакви санитарно-хигиенни условия. И сега го поставя въпросът именно, когато гласуваме тоя Коледен базар, за да не прави после питания и от отдел „Наемни отношения“ да ходят и да правят проверки, които те на практика нямат никакви правомощия да направят каквото и да е по отношение на хигиената, тъй като това е ..., тяхната дейност се е свела до там да отдадат въпросните къщички. От друга страна не е нормално да слагаме 3 кебапчийници е центъра на града, след като ..., които работят при никакви санитарно-хигиенни условия, след като целогодишно имаме хора от бизнеса, които плащат данъци, осигуряват работни места именно в този район. Мога да започна да ги изброявам - трите заведения, които бяха дадени на конкурс и от които ние искахме да построят детски площадки, мисля че това се случва сега във времето. Нормално е те да извадят скари, нормално е те имат течаща вода, имат необходимите санитарно-хигиенни условия зад себе си. Нормално е съседните заведения, ако щеш „Кралска закуска“, „Хепи“, „Дунав“, някой от тях да извади скара. Но да идват едни хора, които да работят на полеви условия и да си мият ръцете незнайно къде, може би с някакви бидони, с някакви туби, това за нас не е нормално. Така, че предложението ми е за оттегляне на точката.

 **Г-н Дим. Кънчев:** Други предложения? Господин Рашев.

 **Г-н Пл. Рашев:** Уважаеми колеги, уважаеми господин Кмет, много пъти в комисиите попадат контролни листи, разпределени от председателския съвет, от председателя, в случая дебат по тая точка се проведе в комисията ЗОРС. А, виждате че проблемната ситуация изисква тази точка да е била разпределена в комисиите за културно-религиозни въпроси, за земеделие и екология, защото става дума за такива питания, за такива проблемни ситуации. В този смисъл, тъй като сега го дава като предложение г-н Пазарджиев аз съм съгласен с отменянето за следващия път, защото на комисията по ЗОРС аз поставих обратно становище, че именно пък тези 3 скари са пък атракция и трябва да има. Но трябва и повече хора да се ..., да направят информиран избор, да се запознаят с проблема. И тъй като не безразлично, едни казват искаме, други казват не искаме, аз съм първо за да отложим тая точка за следващата сесия, тя да мине на повече комисии, да се обсъди. Нали така, господин Пенчев, става дума, те са лабораторията комисиите по отношение, на които ние разсъждаваме, а не тука на сесия. В тоя смисъл аз съм за оттеглянето на тая точка. В противен случай трябва дебата да продължи, тъй като една атракция, която в момента е дискутирана, тъй като имало евентуално проблем с хигиената ... Веднага поставям въпроса за тъй наречената Русенска търла, където именно такива заведения се организират и изобщо цялата търка от сдружението на ресторантьори и хотелиери, би трябвало да няма такъв проблем, такава атракция е необходима на русенци. Ако трябва и Филхармонията да свири в определени моменти, но това са неща, които информирано трябва ние да направим като решение. Благодаря за вниманието.

 **Г-н Дим. Кънчев:** Благодаря. Други желаещи за изказване? Реплика, Иво Пазарджиев.

 **Г-н Иво Пазарджиев:** Като толкова много Ви харесва, г-н Рашев, мястото на въпросните кебапчийници аз предлагам да ги преместим тука долу пред общината. След като могат да са пред съда, значи могат да бъдат и пред общината, достатъчно добро е място. Нека и ние да слушаме Шушана и да ни мирише на кебапчета цяла зима.

 **Г-н Пл. Стоилов:** Само му казвам на г-н Пазарджиев, че аз съм забранил чалга да има по мероприятия, които се провеждат. Тъй, че за Шушана, ако той си я пуска на телефона или я харесва толкова ... Значи чалга не може и няма да има по такива събития.

 **Г-н Дим. Кънчев:** Благодаря.

 **Г-н Иво Пазарджиев:** Господин Кмете, след като бъдат отдадени въпросните 3 кебапчийници и пуснат чалга, Вие на какво основание ще ги накарате да спрат въпросната чалга? ( коментар от зала не се чува )

 **Г-н Дим. Кънчев:** Да, благодаря ви. Други желаещи има ли за изказване? Значи, тука се направиха 3 предложения, като на Пазарджиев ..., нито едно няма писмено подадено при мене, на Пазарджиев е за оттегляне и на Рашев е за оттегляне, така ли да разбирам? ( коментар от зала не се чува ) И другото е на Владо Владов за тематична продажба по къщичките е първото и второто за преместване на скарите, да не са там, ами на някакво друго място, къде точно не знам. Така, така или иначе въпроса ми е към общинска администрация като цяло приемат ли това? Госпожа Шилкова от името на кмета.

 **Г-жа Д. Шилкова**: Не оттегляме предложението, защото ни е необходимо технологично време за провеждане на процедурите. По отношение на предложението тематично да отдаваме къщички на процедура търг, просто, мисля че няма какво да го коментирам, това е абсолютно незаконосъобразно. Поддържаме си предложението.

 **Г-н Дим. Кънчев:** Господин Владов, нямам писмено предложение от Вас, няма как да подложа на гласуване Вашите неща, понеже ги няма писмено. Така, че подлагам за оттегляне, гласуваме оттегляне на материала първо и после, ако не се приеме цялата точка така, както е предложена. Процедура на гласуване. ( коментар от зала не се чува ) За отлагане, първо гласуваме за отлагане, ако не се приеме отлагането гласуваме материала като цяло така, както е постъпил от общинска администрация.

**КВОРУМ – 41. С 17 гласа „за”, 16 „против” и 8 „въздържали се” не се прие предложението.**

**Г-н Дим. Кънчев**: Заповядайте, процедурно предложение.

 **Г-н Иво Пазарджиев**: Правя процедурно предложение за разделно гласуване на проекта за решение, а именно той е в 3 точки. Като се надявам колегите общински съветници да проявят разум и да гласуваме против 2-ра точка, а именно отдаване на въпросните кебапчийници. Така, че това ми е процедурното предложение, да бъдат гласувани разделно.

 **Г-н Дим. Кънчев:** Подлагам на гласуване дали да гласуваме разделно материала по точките, както са предложени в решението. Госпожа Събина Павлова, обаче преди това искаше изказване. Заповядайте.

 **Г-жа С. Павлова:** Само искам да ви напомня, че не гласуваме промяна на схемата одобрена от главния архитект. Тя е приложена и ... Какво? Искате в момента промяна схемата? Кога ще минат процедурите? Въобще какви са Ви обосновките за всичките предложения, харесва ми тук, не ми харесва там.

 **Г-н Иво Пазарджиев:** Нямам предложение за промяна на схемата, имаме предложение ад бъдат гласувани разделно. Процедурното предложение, г-жо Павлова, предполагам сте слушала внимателно, наясно сте с процедурите в общинския съвет е за разделно гласуване. Нека да бъдат гласувани разделно, предполагам, че ще има съветници, които са съгласни да има Коледен базар, други няма да съгласни да има кебапчийница. Това е предложението.

 **Г-н Дим. Кънчев:** Така, гласуваме предложението за разделно гласуване на Иво Пазарджиев, дали материала да го гласуваме разделно по точките или не.

**КВОРУМ – 39. С 23 гласа „за”, 6 „против” и 10 „въздържали се” се прие предложението.**

 **Г-н Дим. Кънчев:** Разделно ще гласуваме материала, така че започваме точка по точка, както са решенията, в решението. Първа точка от решението – Дава съгласие да бъде проведен публичен търг за наддаване, за отдаване под наем за срок от 3-ти до 7-ми януари 2019 г. на 33 броя павилиони, няма смисъл да изчитам всичко надолу. Първа точка е за 33 броя павилиони. Процедура на гласуване по 1-ва точка.

**КВОРУМ – 43. С 39 гласа „за”, 0 „против” и 4 „въздържали се” се прие предложението.**

 **Г-н Дим. Кънчев:** Следващата точка е да дадем съгласие за провеждане на публичен търг с явно наддаване за отдаването на номера 1, 2 и 3 всеки с размер 4,50 на 3 с площ 13,5 кв. м. за разполагане на преместваеми обекти – скара на открито. Гласуваме.

**КВОРУМ – 42. С 29 гласа „за”, 10 „против” и 3 „въздържали се” се прие предложението.**

 **Г-н Дим. Кънчев:** Трета точка е дава съгласие да се учреди безвъзмездно право на ползване за периода 12.12 до 14.12. тази година на Сдружение „дете и пространство“, павилион №34, частна общинска собственост. Тука отбелязвам, че са необходими 34 гласа, за да се приеме, колеги.

**КВОРУМ – 43. С 43 гласа „за”, 0 „против” и 0 „въздържали се” се прие предложението**

 **Г-н Дим. Кънчев:** Продължаваме ... ( коментар от зала не се чува ) Уточняваме дните дали са 2 от 12.12. до 14.12. по отношение на 3-тата точка. ( коментар от зала не се чува)

Така се прие

**РЕШЕНИЕ № 907**

 На основание чл. 21, ал. 1, т. 8, във връзка с чл. 21, ал. 2 от ЗМСМА; във връзка с чл.14, ал.2 и ал. 7, чл. 39, ал. 4 от Закона за общинската собственост; във връзка с чл. 56, ал.1 и ал. 5 от Закона за устройство на територията; във връзка чл. 44, ал. 4 от Наредба №1 на Общинския съвет за общинската собственост; във връзка с раздел І, чл. 1, т. 1, чл. 2, ал. 1, т. 33 и т. 39 и ал. 2, раздел ІІ, чл. 3 и чл. 5 от Наредба № 2 на Общинския съвет, Общински съвет – Русе реши:

 1. Дава съгласие да бъде проведен публичен търг с явно наддаване за отдаване под наем за срок от 03.12.2018 г. до 07.01.2019 г. включително на преместваеми обекти – частна общинска собственост, 33 бр. павилиони – Коледни къщички за търговска дейност, с номера от 1 до 33, всеки с размери 2,00/2,00 м и с площ 4,00 кв. м, разположени в гр. Русе, Зона „Б“, пл. „Свобода“, съгласно подробна схема по чл. 56 от ЗУТ, утвърдена от Главния архитект на Община Русе на 05.06.2018 г. и Разрешение за поставяне №84/ 05.06.2018 г. на Главния архитект на Община Русе, в организиран временен Коледен базар, с начална тръжна наемна цена – 432,00 лв. (Четиристотин тридесет и две лева) без включен ДДС за всеки обект, за целия период.

 2. Дава съгласие да бъде проведен публичен търг с явно наддаване за отдаване под наем за срок от 03.12.2018 г. до 07.01.2019 г. включително, на части от терен – публична общинска собственост, в гр. Русе, зона „Б“, пл. „Свобода“, с номера 1, 2 и 3, всеки с размери 4,50/ 3,00 м и с площ 13,50 кв. м, за разполагане на преместваеми обекти за търговска дейност – скара на открито, съгласно подробна схема по чл. 56 от ЗУТ, утвърдена от Главния архитект на Община Русе на 05.06.2018 г. и Разрешение за поставяне №84/ 05.06.2018 г. на Главния архитект на Община Русе, в организиран в периода временен Коледен базар, с начална тръжна наемна цена – 243,00 лв. (Двеста четиридесет и три лева) без включен ДДС за всеки терен, за целия период.

 3. Дава съгласие да се учреди безвъзмездно право на ползване за периода от 12.12.2018 г. до 14.12.2018 г. включително, на Сдружение „Дете и пространство”, Булстат 131333228 за павилион №34 – ЧОС, от организиран в гр. Русе, зона „Б“, пл. „Свобода“, Коледен базар, съобразно подробна схема по чл. 56 от ЗУТ, утвърдена от Главния архитект на Община Русе на 05.06.2018 г. и Разрешение за поставяне №84/ 05.06.2018 г. на Главния архитект на Община Русе.

**13 Точка**

**Провеждане на публичен търг с явно наддаване за отдаване под наем на част от терен – публична общинска собственост за разполагане на преместваем обект по чл. 56 от ЗУТ**

 **Г-н Дим. Кънчев:** Госпожа Шилкова.

 **Г-жа Д. Шилкова:** Поддържам предложението.

 **Г-н Дим. Кънчев:** Въпроси? Процедура на гласуване.

**КВОРУМ – 36. С 36 гласа „за”, 0 „против” и 0 „въздържали се” се прие**

**РЕШЕНИЕ № 908**

 На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1 и 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 3, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

 Дава съгласие да бъде проведен публичен търг с явно наддаване за отдаване под наем за срок от 15.12.2018 г. до 14.02.2019 г. включително, на част от терен - публична общинска собственост, за поставяне преместваем обект – леден бар, с размери 1,50/ 3,00 м и с площ 4,50 кв. м, в гр. Русе, зона „Б“ (пл. „Свобода“), в частта от площада към паркинга на хотел „Дунав плаза“ – ул. „П. Д. Петков“, съгласно подробна схема, утвърдена във връзка с провеждането на Международен фестивал на ледените скулптури „Русе Айс Фест 2018“, от Главния архитект на Община Русе на 27.06.2018 г., с начална тръжна наемна цена – 129,00 лв. (Сто двадесет и девет лева) без включен ДДС, за целия период.

**14 Точка**

**Отдаване под наем на част от самостоятелен обект в сграда – частна общинска собственост, за клуб на Сдружение „Вивамакс“**

 **Г-н Дим. Кънчев:** Госпожа Шилкова.

 **Г-жа Д. Шилкова:** Поддържам това предложение и приемаме становището на ЗОРС срока да е 6 години.

 **Г-н Дим. Кънчев:** Благодаря. Въпроси, мнения, предложения? Няма, гласуваме.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 909**

 На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), във връзка с чл. 14, ал. 6 от Закона за общинската собственост (ЗОС), във връзка с чл. 15, ал. 6 от Наредба №1, на Общински съвет – Русе, за общинската собственост, във връзка с чл. 1, т. 2, чл. 2, ал. 1, т. 21, чл. 3, чл. 4 и чл. 5 от Наредба №2, на Общински съвет – Русе, за начални цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдаде под наем за срок от шест години на Сдружение „Вивамакс“, БУЛСТАТ 176678307, част от самостоятелен обект в сграда - частна общинска собственост, с идентификатор по Кадастралната карта на гр. Русе 63427.7.268.1.16, с административен адрес: гр. Русе, ж.к. „Изток“, ул. „Котовск“ № 2, ет. 7, предмет на АЧОС №7474/06.08.2015 г., която част представлява стая № 701, с площ от 31,00 кв. м., отдавана под наем като клуб на сдружението и месечна наемна цена – 16,37 лв. без включен ДДС.

**15 Точка**

**Отдаване под наем на част от самостоятелен обект в сграда – частна общинска собственост за клуб на Сдружение „Дунавско сияние“**

**Г-н Дим. Кънчев:** Следваща точка 16-та - Допълване на Решение №713, прието с Протокол №28/14.12.2017 г. на Общински съвет – Русе. ( коментар от зала не се чува ) Извинявам се, прескочих едната точка, материалът е 15 точка - Отдаване под наем на част от самостоятелен обект от ... Да, самостоятелен обект в сграда частна общинска собственост за клуб на Сдружение „Дунавско сияние“.

 **Г-жа Д. Шилкова:** Това е един свободен имот от 25 кв. м. по ул. „Боримечка“43, поддържам предложението.

 **Г-н Дим. Кънчев:** Благодаря. Въпроси, изказвания? Процедура на гласуване.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 910**

О На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 14, ал. 6 от Закона за общинската собственост, във връзка с чл. 15, ал. 6 от Наредба № 1 на Общинския съвет за общинската собственост, във връзка с чл. 1, т. 2, чл. 2, ал. 1, т. 21, чл. 3, чл. 4 и чл. 5 от Наредба №2 на Общинския съвет за начални цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да се отдаде под наем за срок от пет години на Сдружение „Дунавско сияние“, ЕИК 176854495, част от самостоятелен обект в сграда – частна общинска собственост, с идентификатор по Кадастралната карта на гр. Русе 63427.2.4316.3.2, с административен адрес: гр. Русе, ул. „Боримечка“ №43, ет.2, предмет на АЧОС №7503/05.10.2015 г., която част представлява помещение – стая №4, с площ 25,00 кв. м, отдавани под наем като клуб на сдружението и месечна наемна цена – 13,20 лв. без включен ДДС.

**16 Точка**

**Допълване на Решение №713, прието с Протокол №28/14.12.2017 г. на Общински съвет – Русе**

 **Г-н Дим. Кънчев:** Госпожа Кръстева.

 **Г-жа Н. Кръстева:** Уважаеми общински съветници, по същество предложението се състои в намаляване цената на абонаментните карти на учащи, студенти и докторанти редовно обучение с 2 лева. В крайна сметка с тази промяна цената, която ще заплаща крайния потребител за автобусните линии ще стане 18 от досегашните 20 лева, а за тролейбусните 16 от досегашните 18 лева. Към настоящото предложение представяме финансов отчет за средномесечния брой продадени карти през 2018 година, 2017-та, прощавайте спрямо, което са предвидени тези допълнителни средства, Считаме, че с тази придобивка до известна степен ще се намали тежестта на родителите, които заплащат картите ...

 **Г-н Дим. Кънчев:** Госпожа Кръстева, ние обсъждаме предната точка за допълване на Решение №713, 16-та точка ... ( коментар от зала не се чува )

 **Г-жа Н. Кръстева:** Момент, момент само ... Да, по същество сега по въпросната точка.

 **Г-н Дим. Кънчев:** Заповядайте.

 **Г-жа Н. Кръстева:** През 2017 г. Общински съвет – Русе прие годишен план за ползване на дървесина в гори собственост на Община Русе за 2018 година. С настоящият проект на решение предлагаме на Общински съвет – Русе да включи в този план подотдели 221-и1 и 221-з1 в действащия годишен план за ползване на дървесина за 2018 година, като по този начин проекта за решение 1-ва точка да е допълва Решение 713 от 14.12.2017 година на Общински съвет – Русе с тези имоти, които ви зачетох, а точка 2-ра в останалата си част въпросното решение остава непроменено.

 **Г-н Дим. Кънчев:** Благодаря. Въпроси? Няма. Гласуваме.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 911**

О На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 90 от Наредба № 1 за общинската собственост на Общински съвет - Русе, чл. 7, ал. 1, 3, 4 и 6 от НУРВИДГТДОСПДНГП, Общинският съвет реши:

1. Допълва Решение № 713, прието с Протокол № 28/14.12.2017 г. на Общински съвет - Русе, като в т.1 „В гори, попадащи в териториалния обхват на ДЛС „Дунав“ в таблицата се добавят два нови реда, както следва:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **№**ред | Кметство | Подотдел по ГСП | Площнаподотдела/ха/ | Вид гори | ЗапасмЗ/ха/ | Общзапас/мЗ/ | Предвидено ползване по ГСП /м3/ | Забележка |
| 9. | Сандрово | 221-и1 | 2,1 | Тополови | 162 | 340 | 340 | и214 |
| 10. | Сандрово | 221-з1 | 1,9 | Тополови | 300 | 570 | 570 | и214 |

Таблицата придобива следния окончателен вид:

|  |  |
| --- | --- |
| ГОДИШЕН ПЛАН ЗА ПОЛЗВАНЕ НА ДЪРВЕСИНА 2018 Г., СЪГЛАСНО ГОРСКОСТОПАНСКИ |  ОТ ОБЩИНСКИ ГОРСКИ ФОНД ЗА ПЛАН |
| **№**ред | Кметство | Подотдел по ГСП | Площнаподотдела/ха/ | Вид гори | ЗапасмЗ/ха/ | Общзапас/мЗ/ | Предвидено ползване по ГСП /м3/ | Забележка |
| 1 | Червена вода | 84-д | 1,4 | Иглолистни | 293 | 410 | 80 | чб |
| 2 | Червена вода | 84-ж | 1,8 | Иглолистни | 250 | 450 | 90 | чб/см/ак/срлп |
| 3 | Червена вода | 179-м | 3,2 | Шир. Нискост. | 72 | 230 | 230 | ак |
| 4 | Мартен | 214-д | 4,7 | Тополови | 185 | 870 | 1030 | и214 |
| 5 | Сандрово | 221-ж1 | 5,1 | Тополови | 125 | 640 | 640 | и214 |
| 6 | Сандрово | 221-к1 | 14,1 | Шир. Нискост. | 65 | 920 | 1370 | ак |
| 7 | Образцов чифлик-ДЗС | 269-в | 1,6 | Шир. Нискост. | 69 | 110 | 140 | ак/пяс |
| 8 | Хотанца | 274-ж | 17,3 | Шир. Нискост. | 41 | 710 | 1010 | ак |
| 9. | Сандрово | 221-и1 | 2,1 | Тополови | 162 | 340 | 340 | и214 |
| 10. | Сандрово | 221-з1 | 1,9 | Тополови | 300 | 570 | 570 | и214 |

2. В останалата си част Решение № 713, прието с Протокол № 28/14.12.2017 г. остава непроменено.

**17 Точка**

**Определяне на начални тръжни цени за продажба на дървесина за 2018 г., както и на начин за продажба на дървесина от горски територии – общинска собственост**

 **Г-жа Н. Кръстева:** Уважаеми общински съветници, със същото решение 713 от 2017 година с ваша санкция одобрихте годишен план за ползване на дървесина в горски територии за 2018-та година. В изпълнение на този план следва да се проведат търгове за продажба на дървесина, като за целта е необходимо да утвърдите начални тръжни цени за продажба на настоящата дървесина на корен, както и да определите начина на продажба. В проектът на решение в Приложение 1 сме ви предоставили началните тръжни цени без ДДС, а точка 2-ра ви предлагаме начина да е провеждане на търг с явно наддаване.

 **Г-н Дим. Кънчев:** Благодаря. Въпроси? Няма. Гласуваме материала.

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 912**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 112, ал. 1, т. 1 ЗГ, чл. 4, ал. 3, чл. 5, ал. 3 във връзка с ал. 1, т. 1 на същия член, чл. 46, т. 1, чл. 49, ал. 1, т. 1 НУРВИДГТ, чл. 90, ал. 2 от Наредба № 1 на Общинския съвет Русе, Общинският съвет реши:

1. Приема начални цени, без ДДС, за продажба на стояща дървесина на корен, съгласно Приложение № 1.
2. Дава съгласие за провеждане на търг с явно наддаване за продажба на стояща дървесина на корен в горски територии, собственост на Община Русе, съобразно действащия Горскостопански план, и определя количествата за продажба на стояща дървесина на корен от горепосочените горски територии – общинска собственост, предмет на търга с явно наддаване, съобразени с годишния план за ползване на дървесина през 2018 година, съобразно Приложение № 2.

**18 Точка**

**Приемане на Наредба за изменение и допълнение на Наредба №14 за реда и условията за превоз на пътници и багаж с обществения транспорт на територията на Община Русе**

 **Г-н Дим. Кънчев:** Госпожа Кръстева, заповядайте.

 **Г-жа Н. Кръстева:** Уважаеми съветници, ще ме извините за повторението, но може би за протокола е редно да се повторя. По същество предложението касае намаляване цената на абонаментните карти на учащи, студенти и докторанти редовно обучение за автобусни линии ще стане 18 лева от досегашните 20, а за тролейбусните 16 от досегашните 18. Тези средства са представени и предвидени във финансов разчет за средномесечния брой продадени карти за предходната 2017 година, спрямо, който сме предвидили тези допълнителни средства. Считаме, че по този начин ще намалим до известна степен тежестта за родителите на пътуващите ежедневно деца. Извън точката ще си позволя да ви обърна внимание, че кмета Пламен Стоилов беше поел едно ..., един ангажимент и към пенсионерите, и към учащи, това е трети вид намаление, като преди това сме намаляли веднъж за ученици, веднъж за пенсионери. Сега е второто намаляване за ученици, администрацията ще прави разчети и при наличие на финансов ресурс ще продължи с намаляванията.

 **Г-н Дим. Кънчев:** Благодаря. Въпроси и изказвания? Няма. Процедура на гласуване.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 913**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация и чл. 79 от АПК, Общински съвет-Русе реши:

Приема Наредба за изменение и допълнение на Наредба № 14 за реда и условията за превоз на пътници и багаж с обществения транспорт на територията на Община Русе, със следното съдържание:

§ 1. В чл.18, ал.1 се заменя цифрата: „11,46 лв.“ с цифрата „13,46 лв.“

**19 Точка**

**Корекция на Бюджета на Община Русе за 2018 година**

 **Г-н Дим. Кънчев:** Госпожа Пенева.

 **Г-жа Ем. Пенева:** Уважаеми дами и господа общински съветници, настоящото предложение се състои от две точки за корекция на бюджета, като първата е във връзка с въвеждането на автоматизирана библиотечна система в Регионална библиотека и въвеждането на нови обекти в Инвестиционната програма на Община Русе. А втората е получен приход в общежитието за средношколци и насочването на този приход в разходната част на бюджета на общежитието по параграф Външни услуги, по предложение на директора. Наложи се да входираме допълнение към предложението за корекция на бюджета във връзка с необходимостта от въвеждането на нов обект в Инвестиционната програма – Подвижна резервна скамейка 2 броя с обща стойност 9 120 лева. Предвид започването на футболното първенство „А“ професионална група направихме разчети съответно след 6-месечието на отчета и съответно предлагаме средствата да бъдат осигурени от параграф 1015, това са материалите на ОП „Спортни имоти“. Съответно решението предлагаме от намаление на параграф 1015 Материали и въвеждането на нов обект по параграф 5203 – Подвижна резервна скамейка с размери 1,80 – 8,40 – 2,20 – 2 броя с обща стойност 9 120 лева. Предлагам да подкрепите предложението.

 **Г-н Дим. Кънчев:** Благодаря ви. Въпроси? Няма. Гласуваме.

**КВОРУМ – 42. С 41 гласа „за”, 0 „против” и 1 „въздържали се” се прие**

**РЕШЕНИЕ № 914**

На основание чл.21, ал.2 във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет – Русе реши:

**І. Приходи – държавна дейност**

§2405 „Приходи от наеми на имущество“ +1 122лв.

ЦПЛР Общежитие за средношколци +1 122лв.

**Всичко приходи –държавна дейност +1 122лв.**

**Всичко приходи по бюджета +1 122лв.**

**ІІ. Разходи - държавни дейности**

ФУНКЦИЯ „Образование“

Дейност 332 „Общежитие“

§1020 „Външни услуги“ +1 122лв.

**Всичко за дейност: +1 122лв.**

**Всичко за функция: +1 122лв.**

ФУНКЦИЯ „ Култура, спорт, почивни дейности и религиозно дело“

Дейност751 „Библиотеки с национален и регионален характер“

§1015 „Материали“ -7 480лв.

§1020 „Външни услуги“ -7 300лв.

§5203 „Придобиване на друго оборудване, машини и съоръжения“

Обект „ Подвижна платформа /скеле/“ +1 500лв.

§5301 „Придобиване на програмни продукти и лицензи за програмни продукти“

Обект „Модул – Автоматичен процес за извличане на данни за целите на справочната система“ +1 260лв.

Обект „Модул – Генериране на инвентарна книга“ + 980лв.

Обект „Модул – Справки по КДБФ“ +1 380лв.

Обект „Модул – Справки за заети артикули по потребители“ +1 150лв.

Обект „Модул – Справки за заети артикули по вид, език и съдържание“ +1 180лв.

Обект “Модул – Криптирана база данни за локализация на Коха“ +750лв.

Обект „Модул – Помощна процедура за управление на класификатори“ +950лв.

Обект „Модул – Помощна процедура за попълване на УДК определители“ +980лв.

Обект „Модул – интерфейс за отписване на артикули и

съставяне на протоколи“ +1 530лв.

Обект „Модул – интерфейс за инвентаризация – съставяне на

протоколи с дати и отметки“ +1 580лв.

Обект „Модул – администриране правата на служителите“ +960лв.

Обект „Модул – за управление и защита на личните данни на служителите“ +580лв.

**Всичко за дейност: 0лв.**

**Всичко за функция: 0лв.**

**Всичко разходи държавни дейности: +1 122лв.**

**ІІІ. Разходи - местни дейности**

ФУНКЦИЯ „Икономически дейности и услуги“

Дейност 898 „Други дейности по икономиката“- ОП „Спортни имоти“

§1015 „Материали“ -9 120лв.

§5203 „Придобиване на друго оборудване, машини и съоръжения“

Обект „Подвижна резервна скамейка 1,80х8,40х2,2“ - 2 бр. +9 120лв.

**Всичко за дейност: 0лв.**

**Всичко за функция: 0лв.**

**Всичко разходи местни дейности: 0лв.**

**Всичко разходи по бюджета +1 122лв.**

**20 Точка**

**Промяна в състава на Общински съвет по наркотични вещества – Русе**

 **Г-н Дим. Кънчев:** Заповядайте, г-н Димитров.

 **Г-н Сп. Димитров:** Уважаеми дами и господа общински съветници, разгледано е предложението на комисиите. Промяната се налага, поради персонална промяна на началника на Регионалното управление по образование. Предлагам да подкрепите предложението.

**Г-н Дим. Кънчев:** Благодаря ви. Въпроси, мнения, изказвания? Няма. Процедура на гласуване.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 915**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация и чл. 15, ал. 1 от Закона за контрол върху наркотичните вещества и прекурсорите и във връзка с чл. 15, ал. 3 от Правилника за организацията и дейността на Националния съвет по наркотични вещества, Общински съвет – Русе реши:

1. Изменя Решение № 61, прието с Протокол № 3/16.12.2015г в частта „ЧЛЕНОВЕ”, като освобождава Димитър Райнов и определя за член на Общински съвет по наркотични вещества Росица Георгиева – Началник Регионално управление на образованието.

**21 Точка**

**Приемане на Наредба за изменение на Наредба №16 на Общински съвет – Русе за определянето и администрирането на местните такси, цени на услуги и права на територията на Община Русе**

 **Г-н Дим. Кънчев:** Господин Щерев.

 **Г-н С. Щерев:** Уважаеми общински съветници, предложението бе разгледано на всички комисии без забележки, подкрепяме го в първоначалния му вид. Благодаря.

 **Г-н Дим. Кънчев:** Въпроси? Владо Владов, заповядайте.

 **Г-н Вл Владов:** Уважаеми колеги, във връзка с таксата от 100 лева за платената услуга, която се заплаща в детските градини след завършване на 4 група, миналата година ги въведохме със солидни аргументи от администрацията. Много добре работи това, тая година ще връщаме пари. Аз бих предложил следното, сега срещу 2 лева бележка от личния лекар, аз го казах в комисиите може да си спести родителя доста средства. Ако това бъде прието по този начин, бележката да бъде придружена с болничния на родителя, който го е гледал, щото всички знаем, че когато детето ти е болно ти трябва да си вкъщи да си го гледаш, да не си на работа. Не във всички случаи се вземат болнични, зависи как работят родителите, но това д а бъде едно от условията, макар че съм твърдо против, тези пари трябва да останат. Благодаря. ( коментар от зала не се чува ) Като го е гледала бабата, г-н Георгиев, ще кажа, ами то няма нужда да даваш парите, щото тя ще си го гледа.

 **Г-н Дим. Кънчев:** Други желаещи за изказване? Няма.

 **Г-н С. Щерев:** Предложението е обсъждано с директорите на детските градини, със счетоводителите, мисля че е разумно да се преизчисляват дните, в които детето е боледувало. Благодаря ви.

 **Г-н Дим. Кънчев:** И аз благодаря. Иво Пазарджиев.

 **Г-н Иво Пазарджиев:** Към господин Щерев имам един въпрос. Миналата година аз гласувах „за“ Вашето предложение, имахте солидни аргументи. Сега казвате, че настоящото Ви предложение, то е в обратна посока, какво се промени от миналата година до сега?

 **Г-н Дим. Кънчев:** Още въпроси други има ли? Наведнъж да отговорят. Заповядайте, г-н Щерев.

 **Г-н С. Щерев:** Съществуваше подписка от родители, които искаха преразглеждане или даване възможност на родители, чиито деца са боледували сумата, съответно да се възстанови за дните, в които е боледувало детето. Смятам, че беше разумно предложение, пак повтарям обсъждано е това нещо. Мисля, че няма да злоупотребяват родителите с това, което им разрешаваме да искат от администрацията. Благодаря.

 **Г-н Дим. Кънчев:** Росица Георгиева.

 **Г-жа Р. Георгиева:** Уважаеми колеги, редно е да взема думата, тъй като миналата година голяма част от предложението беше моя лична инициатива и с г-н Пенчо Милков бяхме в много спорове. Подкрепям това децата, които са завършили последна група на детската градина, подготвителната да плащат тази такса. С мен имаше множество разговори от родители по отношение на това, когато детето боледува. Аз съм съгласна, ч може да има злоупотреби, но съм съгласна и с техния довод, че когато детето боледува то има извинителна бележка и ако извиняваме отсъствия и признаваме това, а в подготвителната група те са важни, защото има процент, в който детето може да отсъства по извинителни и неизвинителни причини, за да получи удостоверение за завършена подготвителна група, в което удостоверение се записва неговата училищна готовност. Така, че наистина се надявам и аз като общинска администрация родителите да проявят разум, да не злоупотребяват с това и да уважим тази причина по отношение на заболяването на детето. Но, както и преди казах съм твърдо за тази такса, защото трябва да има период от време, в които детските градини да си ползват и отпуските, да могат да се правят съответните ремонтни дейности. А наистина наблюдавахме време, в което родителите злоупотребяваха и продължаваха да ги носят до началото на първия учебен ден, 15 септември. Така, че аз знам, че наистина ще затрудним колегите в детската градина в с това отчисляване за периода, в който е болно, но приемам довода на майките, при мен те бяха една голяма група.

 **Г-н Дим. Кънчев:** Благодаря. Други изказвания? Няма. В такъв случай има едно само предложение на Владов Владов, ще го подложа на гласуване, ако не се приеме след това гласуваме целия материал, както е предложен от общинска администрация. Предложението на г-н Владов е за бележката, която трябва да се дава, освен тя да бъде ..., да се представи болничен лист на детето, да се представи и болничен лист на родител и на детето, и на родител болничен лист. Това да се изиска като необходими документи за признаване отсъствието на детето. Тишина, ако обичате. Процедура на гласуване.

**КВОРУМ – 41. С 7 гласа „за”, 19 „против” и 15 „въздържали се” не се прие предложението.**

 **Г-н Дим. Кънчев:** Така, че остава да гласуваме основното предложение така, както е предложено от общинска администрация. Моля, процедура на гласуване.

**КВОРУМ – 43. С 38 гласа „за”, 1 „против” и 4 „въздържали се” се прие**

**РЕШЕНИЕ № 916**

На основание чл. 21, ал. 2, във връзка с чл. 21, ал. 1, т. 23 от ЗМСМА, чл. 28, ал. 2 от ЗНА, чл. 9 от ЗМДТ и чл. 79 от Административно процесуалния кодекс (АПК), Общински съвет – Русе реши:

Приема Наредба за изменение и допълнение на Наредба №16 на Общински съвет – Русе, за определянето и администрирането на местните такси, цени на услуги и права на територията на Община Русе, както следва:

§1. Чл. 59, ал. 1, т. 74 се допълва със следния текст: „В случай, че услугата не бъде ползвана от детето поради здравословни причини за периода на заболяването цена не се дължи. Платената цена за неползвана услуга за целия период се възстановява пропорционално за дните на отсъствие след подаване на заявление от единия родител до директора на детската градина с прилагане на медицинска бележка с номер на амбулаторен лист и удостоверение за банкова сметка. Заявления се подават в детската градина от 15.09 до 30.09. Сумите се възстановяват в срок до 30.10.

§2. В чл.27, ал. 1, т.1.4 отпада текстът: „за повече от 30 календарни дни“ и думата „само“.

§3. Изменя се §1, т. 9 от ПЗР както следва: „Семейството" включва съпрузите, ненавършилите пълнолетие деца, както и навършилите пълнолетие, ако продължават да учат, до завършване на средното им образование, но не по-късно от навършване на 20-годишна възраст (родени, припознати, осиновени, доведени, заварени), с изключение на сключилите брак.

§4. Наредбата за изменение и допълнение на Наредба №16 на Общински съвет - Русе, за определянето и администрирането на местните такси, цени на услуги и права на територията на Община Русе на влиза в сила от деня на приемането й.

**22 Точка**

**Включване в Списъка със защитените детски градини и защитените училища част от Детска градина „Пролет“, намираща се в с. Червена вода**

 **Г-н Дим. Кънчев:** Господин Щерев.

 **Г-н С. Щерев:** Така наречения филиал в ДГ „Пролет“ в с. Червена вода отговаря изцяло на изискванията на ПМС 121, подкрепяме предложението.

 **Г-н Дим. Кънчев:** Благодаря. Въпроси и изказвания? Няма. Гласуваме материала.

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 917**

На основание чл. 21, ал. 2, във връзка с ал.1, т. 23 и чл. 17, ал. 1, т. 3 от ЗМСМА и чл. 5, ал. 1 и чл. 1, ал. 1 , предложение първо и ал. 2 от Постановление №121 на Министерски Съвет от 23 юни 2017 г. за приемане на критерии за определяне на защитените детски градини и защитените училища и на условия и ред за тяхното допълнително финансиране и във връзка с чл. 54, ал. 1 от Закона за предучилищното и училищно образование, Общински съвет - Русереши:

Предлага за включване в Списъка със защитените детски градини и защитените училища за учебната 2018/2019 г. част от Детска градина „Пролет“, намираща се в с. Червена вода, ул. „Отец Паисий“ №2.

**23 Точка**

**Утвърждаване на Списък на средищните училища на територията на Община Русе за учебната 2018/2019 година**

 **Г-н Дим. Кънчев:** Господин Щерев.

 **Г-н С. Щерев:** Отново предлагаме да се запазят същите средищни училища на територията на Община Русе. Да, миналата година нямаше проблеми с техното утвърждаване от Министерство на образованието. Благодаря.

 **Г-н Дим. Кънчев:** Въпроси. Иво Пазарджиев.

 **Г-н Иво Пазарджиев:** Уважаеми господин Председателстващ, уважаеми господин Кмете, уважаеми колеги общински съветници, миналата година направихме предложение да се променят средищните училища не беше прието. Надявам се тая година разума да надделее при нас. Сега, на първо място искам да кажа, че за разлика от предходната точка, която гласувахме много коректно бяха описани километрични разстояния, от едно населено място до другото, до въпросната детска градина. Тука нямаме километрични разстояния. Защо ги няма тия разстояния? Ами, може би, защото предложението не е логично. Няма логика децата от Червена вода да пътуват до училище „Ангел Кънчев“. Няма логика, пък тия, които са в Образцов чифлик да тръгват в обратна посока и да отиват в училището в Семерджиево. Или всички деца да тръгнат в една посока да пътуват, или просто това трябва да се промени. Няма логика децата от с. Басарбово, тук е мястото да отбележа, че порочната практика с приемане на множество деца, които са с фиктивна регистрация в Басарбово вече е прекратена, което е добре, свършена е добра работа. Няма, обаче логика децата от Басарбово да бъдат тормозени да пътуват зимно, лятно време до центъра на града, до все пак натоварения център на един голям град като Русе, отколкото да отидат в едно училище, което е в съседното населено място, а именно в кв. „Долапите“ по-скоро, то не е населено място. Училището в „Долапите“ има традиции като средищно училище, то приема учениците от Средна кула, има добра материално-техническа база. Така, че нашето предложение е следното – училището в „Долапите“ да бъде средищно училище, което да приема учениците от с. Пиргово, с. Мечка и с. Басарбово. Няма логика и тия деца от Мечка, Пиргово да пътуват също до центъра на Русе. По-добре на едно по-спокойно място да бъдат приети, в едно добро училище. Да отпадне училище „Иван Вазов“ като средищно, както и училище „Ангел Кънчев“ също да бъде ..., да отпадне като средищно. В тоя смисъл е нашето предложение.

 **Г-н Дим. Кънчев:** Ами други предложения има ли и въпроси? Госпожа Георгиева.

 **Г-жа Р. Георгиева:** Значи, аз приемам предложението, което прави г-н Пазарджиев, обаче няма да спазим изискванията на Закона за предучилищното и училищното образование. Господин Стоилов няма да може до 15 август да внесе предложението в Министерски съвет за приемане на списъка на средищните училища и тогава какво правим? Всъщност, ако ние ..., то не е обсъждано по комисии, ще мине ли това предложение? Да, обаче до 15 август ние трябва да сме готови, а това ни е последна сесия. Ще ме оставите във факта да нямаме средищно училище. ( коментар от зала не се чува ) Нямам нищо против, въпроса е, че … ( коментар от зала не се чува )

 **Г-н Дим. Кънчев:** Така, моля за тишина.

 **Г-жа Р. Георгиева:** … Да пазим нормативната уредба, да влезем, в които тя ни гласи.

 **Г-н Дим. Кънчев:** Да, благодаря Ви, г-жо Георгиева. Значи, постъпило е едно-единствено предложение, което …, общинска администрация си държи пък на тяхното предложение, така че ще се наложи да подложа на гласуване предложението на Иво Пазарджиев. То гласи – „Уважаеми дами и господа общински съветници, във връзка с постъпилия проект за решение предлагам същия да придобие следната редакция, цялото решение в материала да придобие следната редакция: определя за средищни за учебната 2018-2019 на територията на Община Русе следните учебни заведения: 1. ОУ „Христо Смирненски“ гр. Русе, което да приеме ученици от с. Пиргово, с. Мечка и с. Басарбово. 2. ОУ „Г. С. Раковски“ с. Ново село да приеме, което да приема ученици след 4 клас на „Васил Априлов“ с. Хотанца. 3. ОУ „Отец Паисий“ гр. Мартен, което да приема учениците от с. Сандрово. И 4 точка ОУ „Св. Св. Кирил и Методий“ с. Семерджиево, което да приема учениците от с. Ястребово, с. Бъзън, с. Червена вода и Образцов чифлик. И 5 последна точка ОУ „Св. Св. Кирил и Методий“ с. Николово, което да приема ученици от с. Просена и с. Долно Абланово. Това е предложението на Иво Пазарджиев, подлагам го на гласуване.

**КВОРУМ – 40. С 13 гласа „за”, 9 „против” и 18 „въздържали се” не се прие предложението.**

 **Г-н Дим. Кънчев:** Гласуваме основното предложение така, както е подадено от общинска администрация. Процедура на гласуване.

**КВОРУМ – 41. С 32 гласа „за”, 4 „против” и 5 „въздържали се” се прие**

**РЕШЕНИЕ № 918**

На основание чл. 21, ал. 1, т. 23, във връзка с чл. 17, ал. 1, т. 3 от ЗМСМА и чл. 3, ал. 1 от Постановление №128 на Министерски Съвет от 29 юни 2017 г. за определяне на критерии за включване в Списъка на средищните детски градини и училища, Общински съвет - Русереши:

Определя за средищни за учебната 2018/2019 г. на територията на Община Русе следните училища:

ОУ „Отец Паисий”, гр. Мартен

ОУ „Св. св. Кирил и Методий”, с. Семерджиево

ОУ „Св. св. Кирил и Методий”, с. Николово

ОУ „Г. С. Раковски”, с. Ново село

ОУ „Иван Вазов”, гр. Русе

ОУ „Ангел Кънчев”, гр. Русе

**24 Точка**

**Кандидатстване по процедура за предоставяне на безвъзмездна финансова помощ BG16RFOP001-5.002 „Подкрепа за деинституционализация на социалните услуги за възрастни и хора с увреждания“, в рамките на приоритетна ос 5 „Регионална социална инфраструктура на Оперативна програма „Региони в растеж“ 2014-2020**

 **Г-н Дим. Кънчев:** Господин Карапчански.

 **Д-р Стр. Карапчански:** Уважаеми госпожи и господа общински съветници, във връзка с отворена процедура по ОП „Региони в растеж“ общинска администрация подготвя проектно предложение, което ...

 **Г-н Дим. Кънчев:** Моля за тишина, ако обичате, колеги.

 **Д-р Стр. Карапчански:** ... което предвижда изграждане на Център за грижа на лица с психически разстройства и Център за грижа за лица с форма на деменция. Общият размер на допустимото финансиране е в размер на 1 125 000 лева, изцяло безвъзмездна финансова помощ. Определената сграда за интервенция това е сградата на закрития дом „Димитър Басарбовски“. В проектът за решение детайлно са описани параметрите на кандидатстване, тъй че разчитаме на вашата подкрепа.

 **Г-н Дим. Кънчев:** Благодаря ви. Въпроси? Процедура на гласуване, ако обичате.

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 919**

На основание чл. 21, ал. 2, във връзка с чл. 21, ал. 1, т. 8 и т. 23 от Закона за местно самоуправление и местна администрация и изискванията за кандидатстване, Общинският съвет реши:

1. Дава съгласиеОбщина Русе да кандидатства по Процедура за предоставяне на БФП BG16RFOP001-5.002 „Подкрепа за деинституционализация на социалните услуги за възрастни и хора с увреждания“, в рамките на приоритетна ос 5 „Регионална социална инфраструктура” на Оперативна програма „Региони в растеж” 2014-2020, с което се декларира, че :

1.1. Поема ангажимент за създаване на съответната социална услуга.

1.2. До приключване на строително-ремонтните работи по изпълнението на настоящия проект, ще стартира създаването на съответната социална услуга;

1.3. Социалната услуга ще бъде поддържана минимум 5 години след датата на приключване на дейностите по проекта и верификация на искането за окончателно плащане от страна на УО;

1.4. Предназначението на сградата/помещенията, обект на интервенция по проекта, няма да бъде променяно за период не по-малък от 5 години след датата на приключване на дейностите по проекта и верификация на искането за окончателно плащане от страна на УО.

2. Дава съгласие за изпълнение на допустимите дейности по процедурата да се използва сградата на закрития Дом за деца лишени от родителски грижи „Св. Димитър Басарбовски“, предмет на Акт за публична общинска собственост №5333/30.01.2008 г., с адрес: гр. Русе, ж.к. „Възраждане, ул. „Доростол“ №108.

**25 Точка**

**Утвърждаване на споразумение за партньорство между Община Русе и Фондация с обществено полезна дейност „Трета възраст“ по Процедура чрез директно предоставяне на БФПBG05M9OP001-2.008 „Подкрепа на лица с увреждания“, по Оперативна програма „Развитие на човешките ресурси“ 2014-2020 за конкретни бенефициенти /КБ/**

 **Г-н Дим. Кънчев:** Заповядайте.

 **Г-жа К. Петрова:** Уважаеми дами и господа общински съветници, в Община Русе е депозира проектно предложение, едно от изискванията към него да бъде представено споразумение за партньорство между общината и Сдружение „Трета възраст“. Фондация „Трета възраст“ ще извършва такива дейности, свързани с участие в дейности, свързани с подбор на потребители, подбор на лица които ще работят и изготвяне на съответните методики за предоставяне на социалните услуги. В тази връзка на вашето внимание е да одобрите предложението за партньорство между Община Русе и Фондация „Трета възраст“. Благодаря.

 **Г-н Дим. Кънчев:** И аз благодаря. Въпроси, колеги? Няма. Гласуваме материала.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 920**

На основание чл. 21, ал. 2, във връзка с ал.1, т. 23, чл. 59, чл. 61, ал.1 и ал. 2 от Закона за местното самоуправление и местната администрация, общинският съвет реши:

Одобрява сключеното споразумение за партньорство между Община Русе и Фондация с обществено полезна дейност „Трета възраст“ по Процедура чрез директно предоставяне на БФПBG05M9OP001-2.008 „Подкрепа на лица с увреждания”, по Оперативна програма „Развитие на човешките ресурси“ 2014-2020.

**26 Точка**

**Даване на Разрешение за изработване на проект за подробен устройствен план – план за застрояване на поземлен имот с идентификатор 63427.220.37, находящ се в местността „Бъзов дол“, гр. Русе**

 **Г-н Дим. Кънчев:** Господин Наков.

 **Г-н Дим. Наков:** Благодаря ви. Уважаеми общински съветници, на вашето внимание се предлага да се одобри задание и да се разреши изработването на ПУП – план за застрояване за имот, находящ се в местността „Бъзов дол“. С планът за застрояване се определя предимно производствена зона застрояване. Благодаря.

 **Г-н Дим. Кънчев:** Благодаря. Въпроси? Няма. Гласуваме материала.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 921**

На основание чл.21 ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-31/07.06.2018г. и 30-10086-2#1/20.06.2018г. от „ВЕЛИКОВИ 2014“ ООД, Общински съвет – Русе реши:

1. Одобрява задание за проектиране на ПУП - план за застрояване на поземлен имот с идентификатор 63427.220.37, находящ се в местността „Бъзов дол“, гр. Русе, като с плана се определи Предимно производствена зона за застрояване /Пп/. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ;
2. Разрешава изработване на план за застрояване на поземлен имот с идентификатор 63427.220.37, находящ се в местността „Бъзов дол“, гр. Русе, в съответствие с одобреното в т.1 задание.

**27 Точка**

**Даване на Разрешение за изработване на проект за подробен устройствен план – план за застрояване на поземлен имот с идентификатор 63427.227.10, находящ се в местността „Над линията“, гр. Русе**

 **Г-н Дим. Кънчев:** Господин Наков.

 **Г-н Дим. Наков:** Благодаря Ви, господин Председателю. Уважаеми общински съветници, с тази точка се дава, одобрява задание и разрешава изработването на план за застрояване на поземлен имот в местността „Над линията“, която е съседна на „Бъзов дол“. С подробният устройствен план се определя смесена обществено-обслужваща и складова зона за застрояване, съответно, каквато е в Общият устройствен план на Русе. Благодаря.

 **Г-н Дим. Кънчев:** И аз благодаря. Въпроси, колеги? Няма. Гласуваме материала.

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 922**

ОНа основание чл.21 ал.2q във връзка с чл.21, ал.1q т.11 от ЗМСМА, чл.124а, ал.1 и чл.124б, ал.1q във връзка с чл.110, ал.1, т.3 от ЗУТ и искане с вх.№УТ-27-37/21.06.2018г. от „АГЛЕ“ ЕООД, Общински съвет – Русе реши:

1. Одобрява задание за проектиране на ПУП - план за застрояване на поземлен имот с идентификатор 63427.227.10, находящ се в местността „Над линията“, гр. Русе, като с плана се определи Смесена обществено обслужваща и складова зона за застрояване /Сос/. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ;
2. Разрешава изработване на план за застрояване на поземлен имот с идентификатор 63427.227.10, находящ се в местността „Над линията“, гр. Русе, в съответствие с одобреното в т.1 задание.

**28 Точка**

**Даване на Разрешение за изработване на проект за подробен устройствен план – план за застрояване на поземлен имот с идентификатор 63427.182.6, находящ се в местността „Над линията“, гр. Русе**

 **Г-н Дим. Кънчев:** Отново господин Наков.

 **Г-н Дим. Наков:** Благодаря ви. Уважаеми общински съветници, отново има предложение за одобряване на задание, разрешаване изработването на ПУП – план за застрояване за имот, находящ се в местността „Над линията“. Отново се предвижда с плана за застрояване смесена обществено-обслужваща и складова зона, каквото е предвиждането в Общият устройствен план. Благодаря.

 **Г-н Дим. Кънчев:** Благодаря. Въпроси? Няма. Гласуваме материала.

**КВОРУМ – 37. С 37 гласа „за”, 0 „против” и 0 „въздържали се” се прие**

**РЕШЕНИЕ № 923**

На основание чл.21 ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-32/11.06.2018г. и 30-10363-1#1/28.06.2018г. от „КАМП ТРАНС“ ЕООД, Общински съвет – Русе реши:

1. Одобрява задание за проектиране на ПУП - план за застрояване на поземлен имот с идентификатор 63427.182.6, находящ се в местността „Над линията“, гр. Русе, като с плана се определи Смесена обществено обслужваща и складова зона за застрояване /Сос/. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ;
2. Разрешава изработване на план за застрояване на поземлен имот с идентификатор 63427.182.6, находящ се в местността „Над линията“, гр. Русе, в съответствие с одобреното в т.1 задание.

**29 Точка**

**Даване на разрешение за изработване на проект за Подробен устройствен план – План за застрояване за поземлени имоти с идентификатор 63427.159.52 и 63427.159.53 по КККР на гр. Русе, находящ се в местност „Конубунар“**

 **Г-н Дим. Кънчев:** Господин Наков, заповядайте.

 **Г-н Дим. Наков:** Благодаря Ви, господин Председателю. Уважаеми общински съветници, на вашето внимание се предлага да се одобри задание и да се разреши изработването на ПУП – план за застрояване на поземлен имот в местността „Конубунар“. С подробният устройствен план се предвижда определянето на предимно производствена зона, каквото е предвиждането и в Общият градоустройствен план.

 **Г-н Дим. Кънчев:** Благодаря. Въпроси? Няма. Гласуваме.

**КВОРУМ – 37. С 37 гласа „за”, 0 „против” и 0 „въздържали се” се прие**

**РЕШЕНИЕ № 924**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 110, ал. 1, т. 3 от ЗУТ и искане с вх. №УТ-27-10 от 21.02.2018 г., от Любен Христов Найденов и Надежда Маринчева Станева, Общински съвет – Русе реши:

1. Одобрява задание за изработване на Подробен устройствен план (ПУП) – План за застрояване (ПЗ) за ПИ с идентификатори 63427.159.52 и 63427.159.53по КККР на гр. Русе, находящ се в местност „Конубунар“. Определя се производствена устройствена зона – „Предимно производствена“ (Пп), каквото е отреждането по Общия градоустройствен план на гр. Русе за територията, в която попадат имотите, като се спазят изискванията за параметри съгласно чл. 25 от Наредба №7 от 22.12.2003 г. за правила и нормативи за устройство на отделните видове територии и устройствени зони. С ПЗ се предвижда промяна предназначението на земята на двата имота и ново свързано застрояване на общата вътрешна имотна граница между ПИ 63427.159.52 и 63427.159.53и с ограничителни линии ново застрояване, изтеглено на по 3,00 м. от страничните имотни граници към ПИ 63427.159.51 и ПИ 63427.159.54, на 3,00 м. от ведомствен път от запад и по имотните граници към ведомствен път от изток. В ПИ 63427.159.53 има сграда с идентификатор 63427.159.53.1 с функционално предназначение за селскостопанска сграда, брой етажи 1 и застроена площ 71,00 кв.м., която не се запазва като елемент на плана за застрояване.
2. Разрешава изработването на ПУП – ПЗ за ПИ с идентификатори 63427.159.52 и 63427.159.53по КККР на гр. Русе, находящ се в местност „Конубунар“, в съответствие с одобреното в т. 1 задание.

 **Г-н Дим. Кънчев:** Давам думата на колежката.

**30 Точка**

**Приемане на план за заседанията на Общински съвет – Русе за периода от септември до декември 2018 г.**

 **Г-жа Н. Крушева:** Точка 30, приемане на план за заседанията на Общински съвет – Русе за периода от септември до декември 2018 г., господин Кънчев.

 **Г-н Дим. Кънчев:** Благодаря. Относно приемане план за заседанията на Общински съвет – Русе за периода от септември до декември 2018 г. в изпълнение на чл. 63, ал.2 от Правилника за организацията и дейността на Общински съвет и неговите комисии, взаимодействието му с общинска администрация, представям на вашето внимание проект на решение. Като утвърждава датите за провеждане на заседания на Общински съвет – Русе за периода от септември до декември 2018-та, както следва: на 13.09.2018 г. да бъде септемврийското заседание, на 18.10.2018 г., на 15.11.2018 г. и на 13.12.2018 г. Благодаря.

 **Г-жа Н. Крушева:** Изказвания относно предложението? Ако няма такива, моля за гласуване.

**КВОРУМ – 39. С 36 гласа „за”, 1 „против” и 2 „въздържали се” се прие**

**РЕШЕНИЕ № 925**

О На основание чл.63, ал. 2 от ПОДОбС, общинският съвет реши:

1. Утвърждава дати за провеждане на заседанията на ОбС – Русе за периода от септември до декември 2018 г., както следва:
	* 13.09.2018 г.
	* 18.10.2018 г
	* 15.11.2018 г.
	* 13.12.2018 г.

**31 Точка**

**Изменение и допълнение на Решение №885, прието с Протокол №35/21.06.2018 г. на Общински съвет – Русе, във връзка с процедура по подписване на Договор за финансиране на проект ROBG 290 „Писмените съкровища на долен Дунав“ по Програма "INTERREG V-A Румъния-България 2014-2020 г."**

 **Г-н Дим. Кънчев:** Следващата точка е тази, която извънредно я приехме в дневния ред - Изменение и допълнение на Решение №885, прието с Протокол №35/21.06.2018 г. Господин Карапчански.

 **Д-р Стр. Карапчански:** Благодаря ви. Уважаеми госпожи и господа общински съветници, във връзка с прието решение на предходното заседание на общинския съвет се налага едно прецизиране в текста на решението, а именно по отношение на съфинансирането по проекта на РБ „Любен Каравелов“, минимум 2% от одобрения бюджет, но не повече от 4000 евро.

 **Г-н Дим. Кънчев**: Благодаря ви. Въпроси, имате ли, колеги? Няма. Процедура на гласуване.

**КВОРУМ – 37. С 37 гласа „за”, 0 „против” и 0 „въздържали се” се прие**

**РЕШЕНИЕ № 926**

На основание чл. 21, ал. 2, във връзка с чл. 21, ал. 1, т. 23 от ЗМСМА, Общински съвет - Русе реши:

§1. Изменя Решение №885 на Общински съвет – Русе, прието по Протокол №35/21.06.2018 г., като точка 1 придобива следното съдържание:

1. Дава съгласие за извършване на разходи от бюджета на Регионална библиотека „Любен Каравелов“, необходими като собствен принос по проект ROBG-290 „Писмените съкровища на Долен Дунав“, одобрен за финансиране от програмата за трансгранично сътрудничество Интеррег Румъния – България V-А, в размер на минимум 2% от одобрения бюджет по проекта. (но не повече от 4 000 евро).

**32 Точка**

**Питания на общински съветници**

 **Г-н Дим. Кънчев:** Има едно питане от Божидар Йотов и Никола Михайлов, общински съветници. Заповядайте, проф. Михайлов.

 **Проф. Н. Михайлов:** Уважаеми господин Кмете, уважаеми господин Заместник-председателю на Общинския съвет, уважаеми госпожи и господа, това питане е направено заедно с г-н Йотов и се отнася до техническото състояние на бул. „България“. Господин Кмете …

 **Г-н Дим. Кънчев:** Колеги, моля за тишина.

 **Проф. Н. Михайлов:** Булевард „България“ е вероятно най-големия и най-натоварения път в нашата община. Похвални са усилията на ръководството на общината да подобри техническото му състояние и да отговори адекватно на исканията на гражданите, свързани с повишаване безопасността при ползването му. За съжаление направеното е недостатъчно. Например, я някои участъци мантинелите са повредени, на някои места те са разкъсани, част от поддържащите ги вертикални стойки липсват. В по-голямата си част изградените тротоари от двете страни на бул. „България“ са обрасли с храсти и практически не могат да се ползват от гражданите. Вземайки под внимание …

 **Г-н Дим. Кънчев:** Моля за тишина, ако обичате.

 **Проф. Н. Михайлов:** … Вземайки под внимание засиления трафик на превозните средства през летния период и опасността от пътно-транспортни инциденти на булеварда ви питаме: първо, предвидени ли са средства за подобряване техническото състояние на бул. „България“? Второ, в какъв срок ще бъдат предприети мерки за отстраняване на посочените проблеми? Молим за писмен и устен отговор, съгласно чл. 105, ал. 1 от Правилника за организацията и дейността на Общински съвет – Русе, неговите комисии и взаимодействието му с общинска администрация. Благодаря.

 **Г-н Дим. Кънчев:** И аз благодаря. За отговор? Господин Наков.

 **Г-н Дим. Наков:** Благодаря Ви, господин Председателю. До Божидар Йотов и Никола Михайлов, общински съветници, уважаеми господа, относно поставените в питането Ви въпроси Ви уведомява следното: по въпрос 1 „ Предвидени ли са средства за подобряване техническото състояние на бул. „България“?“ Средствата за поддържането на бул. „България“ за 2018 г. са определени в споразумителен протокол между Областно пътно управление и Община Русе. Към настоящият момент Община Русе приоритетно е извършила ремонт по пътната настилка. В момента се остойностява и предстои възлагане възстановяването на еластичната ограда и хоризонталната маркировка по булеварда. Втори въпрос „ В какъв срок ще бъдат предприети мерки за отстраняване на посочените проблеми?“ Предвид отговора на въпрос 1 следва да се предположи, че изпълнението на останалите дейности предстои да се реализира следващите месеци. Благодаря.

 **Г-н Дим. Кънчев:** Благодаря.

**33 Точка**

**Изказване на Мариян Димитров вх. №555/13.07.2018 г.**

 **Г-н Дим. Кънчев:** Заповядайте.

 **Г-н М. Димитров:** Уважаеми общински съветници, уважаеми господин Председател, декларирам, че това изказване не ми го е писал г-н Иво Пазарджиев, нито пък Бойко Никифоров. Аз за разлика от кмета Пламен Стоилов не допускам някой да ми пише изказванията. Правя изказване, относно ремонта на СК “Дунав“. В СК „Дунав“ от една година се извършват значителни по обем ремонтни дейности на дадените под наем съоръжения. Администрация на Община Русе твърди, че това са козметични, а не са основни ремонти и че те се извършват със средства на ФК „Дунав“. Във връзка с извършването на тези ремонти и гаранцията, че те се правят с необходимото качество и без да увреждат непоправимо дадените под наем съоръжения, искам да задам на кмета Пламен Стоилов следните въпроси: първо, има ли одобрен в Община Русе проект, дадено съгласие за изграждане от наемателите на изцяло нов дренаж и поливна система, както и за пълната подмяна на тревното покритие върху целия терен на основното игрище? На каква стойност е този ремонт? Второ, има ли одобрен от Община Русе проект с дадено съгласие за изграждане от наемателите на две висококачествени изкуствени игрища с размер 20 на 40, в пространството за двете врати на основното игрище? На каква стойност е този ремонт?

 **Г-н Дим. Кънчев:** Моля за тишина в залата.

 **Г-н М. Димитров:** Трето, има ли одобрен Община Русе проект, дадено съгласие за изграждане от наемателите на строящи се и в момента нов терен с изкуствено покритие, с почти нормални размери, който ще бъде лицензиран според изискванията за официални мачове на юношите? На каква стойност е този ремонт? Четвърто, има ли одобрен Община Русе проект, с дадено съгласие за изграждане от наемателите на ново покритие на трасето за стрелба с лък? На каква стойност е този ремонт? И пето, има ли одобрен от Община Русе проект, с дадено съгласие за ремонт и подобрение от наемателите на съблекалните и възстановителната база? На каква стойност е този ремонт? Господин Кмете, възможно ли е ФК „Дунав“, на който винаги не достигат парични средства и по този повод Община Русе наскоро го подпомогна с 270 000 лв. чрез измислен договор за реклама, намалявайки неправомерно с тази сума предвидените в бюджета средства за масовия спорт в Русе да прави със собствени средства такива големи и скъпи ремонти, строежи на основни съоръжения в СК „Дунав“? Надявам се да не ни заблудите отново като при ремонта на Градския стадион, че за тези ремонти проектиране не се налага и че това е рутинна дейност по поддържане на тревното игрище и спортните съоръжения. Припомням Ви, че по централната линия на тревното игрище на Градския стадион беше прокопана 60-метрова канавка и бе положена отводнителна тръба, чакъл и пясък. Това не може да се прави без проект, защото се копае съоръжение за спорт собственост на Община Русе, а не за напояване на частен бостан в село Ряхово. И за беда, точно в тази канавка поникнаха гъби. Ако и ремонтът на игрището на СК „Дунав“ е направен без проект, какво ли ще поникне там, най-вероятно магарешки бодили. Благодаря.

 **Г-н Дим. Кънчев:** И аз благодаря. За отговор? Господин Богданов.

 **Г-н В. Богданов:** Уважаеми общински съветници, уважаеми г-н Димитров, в отговор на Вашето заявление, относно ремонти в СК „Дунав“ Ви уведомяваме за следното: за посочените ремонтни дейности не е необходимо одобряване на инвестиционни проекти. В тази връзка не са изработени инвестиционни проекти и проектно-сметна документация. Благодаря ви.

**34 Точка**

**Изказване на Мариян Димитров вх. №556/13.07.2018 г.**

 **Г-н Дим. Кънчев:** Заповядайте.

 **Г-н М. Димитров:** Уважаеми общински съветници, уважаеми господин Председател, уважаеми господин Кмете, дето пак те няма в залата, правя изказване, относно финансовата загуба от 1 600 000 лева на дружество „Арена Русе“АД – Спортна зала. „Арена Русе“АД е акционерно дружество, стопанисващо спортната зала в Русе и е с 49% дялово участие в него на Община Русе. За изминалата 2017 година дружеството не само, че не отчисли дивиденти, но и реализира 1 600 000 лв. загуба. По този повод искам да задам на кмета Пламен Стоилов следните въпроси: първо, за какви точно дейности по управлението и организацията на спортни и обществени събития, проведени в спортната зала през 2017 г. …

 **Г-н Дим. Кънчев:** Моля за тишина в залата.

 **Г-н М. Димитров:** … „Арена Русе“ е заплатила 791 000 лв. на „Арена Русе Мениджмънт“, в която фирма основен акционер с 80% е дружеството на братя Бобокови? Второ, Община Русе давала ли е съгласието си за вземане от спортната зала на 200 000 лв. заем от фирма „Приста ойл“, върху, който просрочен заем вече текат и лихви? Трето, какво означава текста включен в обяснителната записка към финансовия отчет, гласуван от представителите на Община Русе, че цитирам – „Ръководството на „Арена Русе“ АД очаква съпричастност и съдействие от публичния акционер в спортната зала – Община Русе, който да допринесат за подобряване на текущите резултати от дейността. Това ни дава основание да очакваме дружеството да продължи да функционира като действащо предприятие през обозримо бъдеще.“, край на цитата. Какви мерки ще вземе Община Русе? Четвърто, възможно ли е дружеството да продължи да функционира в обозримото бъдеще като действащо предприятие само с 3 договорени събития до края на 2018 година и с 800 000 лв. разходи годишно за дейности по управлението, организацията на спортни и обществени събития? Господин Кмете, на 10 октомври 2016-та на съвместна пресконференция с мениджърите на спортната зала по повод на гостуването на световната звезда, италианската блус и рок легенда Дзукеро Вие заявихте, цитирам – „Трябва да напомня, че хубавите места за този концерт на 17 ноември вече свършват. Русенци, не чакайте последния момент, купувайте си билети, защото това, което ще видим е уникално.“ На 24 октомври 2016-та само след 2 седмици по-късно стана ясно, че този концерт няма да се състои, защото били продадени само 320 билета. Концертът, за който уж според Вас местата свършваха се отмени, поради слаб интерес. Господин Кмете, ръководството на „Арена Русе“ АД в обозримо бъдеще очаква от Вас такава ли съпричастност и съдействие, че с правенето на заблуждаваща и подвеждаща реклама на спортната зала? Това ли е единствената тема, по която сте заблуждавали и подвеждали …

 **Г-н Дим. Кънчев:** Моля за тишина.

 **Г-н М. Димитров:** … гражданите на Русе? Русенци дали продължават да Ви вярват? Благодаря.

 **Г-н Дим. Кънчев:** И аз благодаря. Заповядайте за отговор.

 **Г-жа С. Станчева:** Уважаеми г-н Димитров, във връзка с Ваше питане Ви отговаряме, както следва:по въпрос №1 - Дейностите по управление и организация на спортни и обществени събития в залата през 2017 г. са дейности по оперативно управление, които са от компетенциите на оперативното ръководство на „Арена Русе“. По информация от изпълнителният директор на „Арена Русе“ АД, задължението към „Арена Русе Мениджмънт“ ООД е погасено изцяло за сметка на постъпленията от договора за наем, по който наемател е същото това дружество „Арена Русе Мениджмънт“ ООД. „Арена Русе Мениджмънт“ е промоутър на залата, то разполага с необходимия кадрови потенциал, какъвто няма назначен в „Арена Русе“ АД за привличането и организирането на спортни и културни събития. По въпрос №2 - В Община Русе, като акционер в „Арена Русе“ АД не е постъпвало искане за предоставяне на съгласие за вземане на заем от 200 000 лева от „Приста Ойл Холдинг“ АД. Видно от Устава този въпрос не фигурира и сред правомощията на компетентността на Общото събрание на акционерите. След разговор с тогавашният изпълнителен директор на „Арена Русе“ АД е предоставена информация, че заемът има характер на подчинен дълг, не е изискуем и няма съществен разход за лихви, като същият е бил необходим и за заплащане на дължимите такса битови отпадъци и данък сгради на обект с адрес бул. „Липник“ №1, а именно Многофункционална спортна зала. По въпрос №3 - Разяснения по текста на годишният финансов отчет може да се търси от съставителя му, който в случая не е Община Русе. Съгласно одобреното от Общински съвет - Русе Акционерно споразумение, цитирам „В случай, когато това е възможно и съобразно действащото законодателство Община Русе ще осигурява провеждането в Залата и прилежащите към нея външни пространства на спортни и обществени събития като концерти, в т.ч. симфонични концерти; оперни, оперетни и театрални представления; музикални и театрални конкурси; изложби и др. от подобен характер.“ По въпрос №4 - Този въпрос, считаме че не попада в хипотезата на чл. 28, ал.3 ЗМСМА във връзка с чл. 86, ал.1 от Правилника за организацията и дейността на Общински съвет – Русе, поради което няма как да отговорим.

 **Г-н Дим. Кънчев**: Благодаря за отговора. Колеги, поради изчерпване на дневния ред закривам заседанието на Общински съвет – Русе.

***Забележка***: Протоколите с резултатите от поименното гласуване по точки 2, 3, 4, 5, 6, 7, 9, 10, 11, 12, 13, 14, 15, 16, 17, 19 и 24 от дневния ред са част от настоящия протокол и по силата на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация са приложени към него.

**ИЗГОТВИЛ: ЗА ПРЕДСЕДАТЕЛ:**

**/П. Денчева-Лукова/ ЗАМ.-ПРЕДСЕДАТЕЛ**

 **/Димитър Кънчев /**